Proposta għal DEĊIŻJONI TAL-KUNSILL li tistabbilixxi l-Programm Speċifiku li Jimplimenta Orizzont 2020 - il-Programm Qafas għar-Riċerka u l-Innovazzjoni (2014-2020) /* COM/2011/0811 final - 2011/0402 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Is-sett ta’ proposti għal "Orizzont 2020", imfassla b'konformità sħiħa mal-Komunikazzjoni tal-Kummissjoni ‘Baġit għall-Ewropa 2020[1]", jappoġġaw bis-sħiħ l-Istrateġija Ewropa 2020, li identifikat ir-riċerka u l-innovazzjoni bħala elementi ċentrali sabiex jintlaħqu l-miri ta' tkabbir intelliġenti, sostenibbli u inklużiv. Is-sett jikkonsisti f'proposti għal: (1) Programm Qafas għall-Orizzont 2020 (Trattat dwar il-Funzjonament tal-Unjoni Ewropea – "TFUE"); (2) sett uniku ta' Regoli għall-Parteċipazzjoni u Disseminazzjoni (TFUE); (3) programm speċifiku uniku li jimplimenta l-Orizzont 2020 (TFUE); kif ukoll (4) proposta unika għall-partijiet tal-Orizzont 2020 korrispondenti għat-Trattat tal-Euratom. In-narrattiva u sfond politiċi ġenerali għal dawn il-proposti leġiżlattivi huma pprovduti minn Komunikazzjoni tal-Kummissjoni adottata flimkien magħhom, li tindirizza għadd ta’ elementi trasversali ewlenin bħas-simplifikazzjoni u kif ġie msaħħaħ l-approċċ għall-innovazzjoni. L-Orizzont 2020 jikkontribwixxi direttament lill-indirizzar tal-isfidi ewlenin tas-soċjetà identifikati fl-Ewropa 2020 u l-iniżjattivi ewlenin tagħha. Se jikkontribwixxi ugwalment lill-ħolqien ta' tmexxija industrijali fl-Ewropa. Dan għandu jżid ukoll l-eċċellenza fil-bażi tax-xjenza, li hija essenzjali għas-sostenibbiltà kif ukoll il-prosperità u benessri fit-tul tal-Ewropa. Sabiex jintlaħqu dawn l-għanijiet, il-proposti jinkludu firxa sħiħa ta' appoġġ li huwa integrat matul iċ-ċiklu ta' riċerka u innovazzjoni. Għalhekk, l-Orizzont 2020 jiġbor flimkien u jsaħħaħ l-attivitajiet attwalment iffinanzjati fl-ambitu tas-Seba' (7) Programm Kwadru għar-riċerka, il-partijiet dwar l-innovazzjoni fil-Programm Qafas għall-Kompetittività u l-Innovazzjoni, u l-Istitut Ewropew tal-Innovazzjoni u t-Teknoloġija. B’dan il-mod, il-proposti huma wkoll imfassla sabiex jirrealizzaw simplifikazzjoni sostanzjali għall-parteċipanti. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT It-tħejjija tal-erba' proposti qieset bis-sħiħ ir-reazzjonijiet għal konsultazzjoni pubblika estensiva bbażata fuq il-Green Paper, “Mill-isfidi għall-opportunitajiet: lejn qafas strateġiku komuni għall-finanzjament tar-riċerka u l-innovazzjoni tal-UE”, COM(2011)48. Ġew espressi fehmiet mill-Kunsill Ewropew, l-Istati Membri u firxa wiesa' ta’ partijiet interessati mill-industrija, il-qasam akkademiku u mis-soċjetà ċivili. Il-proposti jiddependu wkoll fuq żewġ valutazzjonijiet tal-impatt dettaljati, imsejsa fuq konsultazzjonijiet mal-partijiet interessati, valutazzjonijiet interni u esterni, u kontribuzzjonijiet minn esperti internazzjonali. Il-valutazzjonijiet sabu li l-alternattiva Orizzont 2020 twassal għal aktar ċarezza fl-iffukar, tikseb bl-aħjar mod il-massa kritika meħtieġa ta' sforz f'livell ta' programm u proġett, u twassal għall-aktar impatt qawwi fuq l-objettivi tal-politika u benefiċċji ekonomiċi, kompetittivi u soċjali downstream, filwaqt li jgħin biex tissimplifika kwistjonijiet billi, pereżempju, tnaqqas il-piż amministrattiv għall-parteċipanti, jissimplifika r-regoli u proċeduri applikabbli, jiżgura l-konsistenza bejn l-istrumenti u jindika bilanċ ġdid bejn ir-riskju u l-fiduċja. 3. ELEMENTI LEGALI TAL-PROPOSTA 3.1. Bażi legali Il-proposta tintegra l-attivitajiet ta’ riċerka u innovazzjoni b'mod konsistenti sabiex tikseb l-objettivi ta' politika. L-Orizzont 2020 għandu jkun ibbażat fuq it-Titoli tat-TFUE "L-Industrija” u “Ir-Riċerka, l-Iżvilupp Teknoloġiku u l-Ispazju” (Artikoli 173 u 182). Regoli relatati għall-parteċipazzjoni u d-disseminazzjoni se jkunu ibbażati fuq l-istess Titoli tat-TFUE (l-Artikoli 173, 183 u 188). Il-bażi tal-"Industrija" fiż-żewġ każijiet se jirrelataw, b'mod predominanti, mal-Istitut Ewropew tal-Innovazzjoni u t-Teknoloġija (EIT), li se jiġi ffinanzjat b'kontribuzzjoni finanzjarja mill-Orizzont 2020. L-EIT mhux se jidher fil-livell tal-programm speċifiku. Huwa mfakkar li attivitajiet ta’ innovazzjoni ġew inklużi espliċitament f’diversi Programmi Qafas bbażati fuq it-Titolu tar-Riċerka tat-Trattat dwar il-Funzjonament tal-Unjoni Ewropea u li l-Programmi Qafas attwali jinkludu wkoll firxa ta’ attivitajiet ta’ innovazzjoni. Bħala konsegwenza, il-programm speċifiku li se jimplimenta l-Orizzont 2020 se jkun ibbażat fuq it-it-titolu tat-TFUE "Ir-Riċerka, l-Iżvilupp Teknoloġiku u l-Ispazju” (l-Artikolu 182) peress li l-attivitajiet previsti fihom se jaqgħu taħt dawk koperti minn dan it-Titolu. Il-proposta għall-programm Euratom għar-riċerka u t-taħriġ li jikkontribwixxi lill-Orizzont 2020 hija bbażata fuq l-Artikolu 7 tat-Trattat Euratom. 3.2. Prinċipji ta’ sussidjarjetà u proporzjonalità Il-proposti tfasslu sabiex jimmassimizzaw il-valur miżjud u l-impatt tal-Unjoni, b’enfasi fuq l-objettivi u l-attivitajiet li ma jistgħux jiġu realizzati b’mod effiċjenti mill-Istati Membri li jaġixxu waħedhom. L-intervent fil-livell ta' Unjoni jista’ jsaħħaħ il-qafas ġenerali ta' riċerka u innovazzjoni u jikkoordina l-isforzi ta' riċerka tal-Istati Membri biex b’hekk tiġi evitata d-duplikazzjoni, tinżamm massa kritika f’oqsma ewlenin u jiġi żgurat li l-finanzjament pubbliku jintuża bl-aħjar mod. L-intervent fil-livell ta' Unjoni jippermetti kompetizzjoni madwar il-kontinent kollu sabiex jintgħażlu l-aħjar proposti, biex b’hekk jogħlew il-livelli ta’ eċċellenza u tiġi provduta viżibbiltà għar-riċerka u l-innovazzjoni ewlenija. Il-livell tal-Unjoni jinsab ukoll fl-aħjar pożizzjoni sabiex jappoġġa l-mobbiltà transnazzjonali, li permezz tiegħu jitjiebu t-taħriġ u l-iżvilupp tal-karriera għar-riċerkaturi. Programm fuq livell ta' Unjoni huwa f'pożizzjoni aħjar biex jidħol għal riċerka u żvilupp ta' riskju għoli u fit-tul, biex b'hekk jinqasam ir-riskju u tiġi ġġenerata firxa ta’ ambitu u ekonomiji ta’ skala li ma jistgħux jinkisbu b’mod ieħor. L-intervent fil-livell tal-Unjoni jista’ jikseb investimenti pubbliċi u privati addizzjonali fir-riċerka u l-innovazzjoni; jikkontribwixxi għaż-Żona Ewropea tar-Riċerka fejn l-għarfien, ir-riċerkaturi u t-teknoloġija jiċċirkolaw liberament; u taċċellera l-kummerċjalizzazzjoni u diffużjoni ta’ innovazzjonijiet madwar is-Suq Uniku. Programmi fuq livell tal-Unjoni huma meħtieġa wkoll biex jappoġġaw it-tfassil tal-politika kif ukoll l-objettivi stabbiliti minn firxa ta' politiki. L-evidenza kollha hija ppreżentata fil-valutazzjonijiet tal-impatt ta’ akkumpanjament. 4. IMPLIKAZZJONI BAĠITARJA Il-baġit tal-proposti kollha huwa ppreżentat fi prezzijiet kurrenti. Id-dikjarazzjoni finanzjarja leġiżlattiva mehmuża ma’ din il-proposta tistabbilixxi l-implikazzjonijiet baġitarji, tar-riżorsi umani u r-riżorsi amministrattivi. Il-Kummissjoni tista' tuża, abbażi ta' analiżi tal-ispejjeż u l-benefiċċji, aġenziji eżekuttivi eżistenti għall-implimentazzjoni tal-Orizzont 2020, kif previst fir-Regolament tal-Kunsill (KE) Nru 58/2003 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija ta’programmi tal-Unjoni. 2011/0402 (CNS) Proposta għal DEĊIŻJONI TAL-KUNSILL ta’ XXX li tistabbilixxi l-Programm Speċifiku li Jimplimenta Orizzont 2020 - il-Programm Qafas għar-Riċerka u l-Innovazzjoni (2014-2020) (Test b'rilevanza għaż-ŻEE) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 182(4) tiegħu, Wara li kkunsidra l-proposta mill-Kummissjoni Ewropea, Wara li ntbagħat l-abbozz tal-att leġiżlattiv lill-Parlamenti nazzjonali, Wara li kkunsidra l-opinjoni tal-Parlament Ewropew[2], Wara li kkunsidra l-opinjoni tal-Kumitat Ekonomiku u Soċjali Ewropew[3] Wara li kkunsidra l-opinjoni tal-Kumitat tar-Reġjuni[4] Filwaqt li jaġixxi skont proċedura leġiżlattiva speċjali, Billi: (1) Skont l-Artikolu 182(3) tat-Trattat, ir-Regolament (UE) Nru […] tal-Parlament Ewropew u tal-Kunsill ta' ... rigward Orizzont 2020 – il-Programm Qafas għar-Riċerka u l-Innovazzjoni ("Orizzont 2020")[5] – għandu jiġi implimentat permezz ta’ programm speċifiku li jiddetermina l-objettivi speċifiċi u r-regoli għall-implimentazzjoni tagħhom, jiffissa t-tul ta' żmien tiegħu u jipprovdi għall-mezzi meqjusa meħtieġa. (2) Orizzont 2020 għandu tliet prijoritajiet, partikolarment, li jiġġenera xjenza eċċellenti (“Xjenza eċċellenti”), joħloq tmexxija industrijali (“Tmexxija industrijali”) u jindirizza l-isfidi tas-soċjetà (“Sfidi tas-soċjetà"). Dawk il-prijoritajiet għandhom ikunu implimentati bi programm speċifiku li jikkonsisti minn tliet Partijiet dwar azzjonijiet indiretti u Parti waħda dwar l-azzjonijiet diretti taċ-Ċentru Konġunt ta' Riċerka (JRC). (3) Filwaqt li l-Orizzont 2020 jistabbilixxi l-objettiv ġenerali ta' dak il-programm qafas, il-prijoritajiet u l-linji ġenerali tal-objettivi u attivitajiet speċifiċi li jridu jitwettqu, il-programm speċifiku għandu jiddefinixxi objettivi speċifiċi u linji ġenerali tal-attivitajiet li huma speċifiċi għal kull waħda mill-Partijiet. Id-dispożizzjonijiet dwar l-implimentazzjoni stabbiliti f’Orizzont 2020 japplikaw bis-sħiħ għal dan il-programm speċifiku, inkluż dawk relatati għal prinċipji etiċi. (4) Kull Parti għandha tkun kumplimentari mal-Partijiet l-oħra tal-programm speċifiku u implimentata b’mod koerenti magħhom. (5) Hemm ħtieġa kritika ta' rinfurzar u estensjoni tal-eċċellenza tal-bażi xjentifika tal-Unjoni u li tiġi żgurata provvista ta' riċerka u talent ta' klassi dinjija biex jiġu żgurati l-kompetittività u l-benesseri fit-tul tal-Ewropa. Il-Parti “Xjenza eċċellenti ” għandha tappoġġa l-attivitajiet tal-Kunsill Ewropew għar-Riċerka dwar riċerka fil-fruntiera tal-għarfien, teknoloġiji futuri u emerġenti, Azzjonijiet Marie Curie u l-infrastrutturi Ewropej tar-riċerka. Dawn l-attivitajiet għandhom l-għan li tinbena kompetenza fit-tul, b'enfasi qawwija fuq il-ġenerazzjoni ta' xjenza, sistemi u riċerkaturi li jmiss, u jipprovdu appoġġ għat-talent emerġenti minn madwar l-Unjoni u minn pajjiżi assoċjati. Attivitajiet tal-Unjoni li jappoġġaw xjenza eċċellenti għandhom jgħinu biex jikkonsolidaw iż-Żona Ewropea tar-Riċerka u jagħmlu sistema tax-xjenza tal-Unjoni aktar kompetittiva u attraenti fuq skala globali. (6) L-attivitajiet ta’ riċerka mwettqa taħt il-Parti "Xjenza Eċċellenti" għandhom jiġu determinati skont l-ħtiġijiet u l-opportunitajiet tax-xjenza, mingħajr prijoritajiet tematiċi predeterminati. L-aġenda tar-riċerka se tiġi stabbilita b’kollaborazzjoni mill-qrib mal-komunità xjentifika. Ir-riċerka għanda tiġi ffinanzjata abbażi tal-eċċellenza. (7) Il-Kunsill Ewropew għar-Riċerka stabbilit fl-ambitu ta' din id-Deċiżjoni għandu jissostitwixxi u jkun is-suċċessur tal-Kunsill Ewropew għar-Riċerka stabbilit bid-Deċiżjoni tal-Kummissjoni 2007/134/KE[6]. Għandu jopera skont prinċipji stabbiliti ta' eċċellenza xjentifika, awtonomija, effiċjenza u trasparenza. (8) Sabiex tinżamm u tissaħħaħ it-tmexxija industrijali tal-Unjoni hemm bżonn urġenti li tiġi stimulata r-riċerka u l-iżvilupp fis-settur privat u l-investiment fl-innovazzjoni, tiġi promossa r-riċerka u l-innovazzjoni b’aġenda xprunata min-negozju u jitħaffef l-iżvilupp tat eknoloġiji ġodda li se jsostnu negozji futuri u t-tkabbir ekonomiku. Il-parti dwar "tmexxija industrijali" għandha tappoġġa investimenti f'riċerka u innovazzjoni eċċellenti f’teknoloġiji abilitanti ewlenin u teknoloġiji industrijali oħra, tiffaċilita l-aċċess għal finanzjament ta’ riskju għal kumpaniji u proġetti innovattivi u tipprovdi appoġġ madwar l-Unjoni għall-innovazzjoni fl-impriżi żgħar u ta’daqs medju. (9) Ir-riċerka u l-innovazzjoni fl-ispazju, li hija kompetenza kondiviża tal-Unjoni, għandhom ikunu inklużi bħala element koerenti fil-Parti dwar "tmexxija industrijali" sabiex jiġi mmassimizzat l-impatt xjentifiku, ekonomiku u dak fuq is-soċjetà u, biex tiġi żguarata implimentazzjoni effiċjenti u kosteffettiv. (10) Biex jiġu indirizzati sfidi tas-soċjetà ewlenin identifikati fl-istrateġija Ewropa 2020[7] jeħtieġu investimenti kbar fir-riċerka u l-innovazzjoni biex jiġu żviluppati u implimentati soluzzjonijiet ġodda u rivoluzzjonarji li jkollhom l-iskala u ambitu meħtieġa. Dawn l-isfidi jirrappreżentaw ukoll opportunitajiet ekonomiċi ewlenin għal kumpaniji innovattivi u għalhekk jikkontribwixxu għall-kompetittività tal-Unjoni u l-impjiegi. (11) Il-Part III “Sfidi tas-soċjetà” għandha żżid l-effettività tar-riċerka u l-innovazzjoni bħala reazzjoni għall-isfidi prinċipali tas-soċjetà billi tappoġġa l-attivitajiet ta' riċerka u innovazzjoni eċċellenti. Dawk l-attivitajiet għandhom jiġu implimentati permezz ta' approċċ imsejjes fuq l-isfidi li jiġbor flimkien riżorsi u għarfien bejn oqsma, teknoloġiji u dixxiplini differenti. Ix-xjenzi soċjali u r-riċerka fl-istudji umanistiċi huma element importanti għall-indirizzar tal-isfidi kollha. L-attivitajiet għandhom ikopru l-firxa sħiħa ta’ riċerka u innovazzjoni b’enfasi fuq attivitajiet relatati mal-innovazzjoni bħall-pilotaġġ, id-dimostrazzjoni, il-bażijiet sperimentali u l-appoġġ għall-akkwist pubbliku, riċerka prenormattiva u l-istabbiliment ta’ standards, u l-użu tal-innovazzjonijiet mis-suq. L-attivitajiet għandhom jappoġġaw direttament il-kompetenzi tal-politika settorjali korrispondenti fil-livell tal-Unjoni. It-tibdiliet kollha għandhom jikkontribwixxu lill-objettiv prevalenti tal-iżvilupp sostenibbli. (12) Bħala Parti integrali tal-Orizzont 2020, iċ-Ċentru Konġunt tar-Riċerka (JRC) għandu jkompli jipprovdi sostenn xjentifiku u tekniku xprunat mill-klijent għat-tfassil, l-iżvilupp, l-implimentazzjoni u l-monitoraġġ tal-politiki tal-Unjoni. Sabiex iwettaq il-missjoni tiegħu iċ-Ċentru Konġunt tar-Riċerka għandu jwettaq riċerka tal-ogħla kwalità. Fit-twettiq tal-azzjonijiet diretti skont il-missjoni tiegħu, iċ-Ċentru Konġunt tar-Riċerka għandu jagħmel enfasi partikolari fuq oqsma ta’ importanza ewlenija għall-Unjoni, jiġifieri tkabbir intelliġenti, inklużiv u sostenibbli, is-sigurtà u ċ-ċittadinanza u l-Ewropa Globali. (13) L-azzjonijiet diretti taċ-Ċentru Konġunt tar-Riċerka għandhom ikunu implimentati b'mod flessibbli, effiċjenti u trasparenti, filwaqt li jitqiesu l-ħtiġiet rilevanti tal-utenti taċ-Ċentru Konġunt tar-Riċerka u l-politiki tal-Unjoni, kif ukoll billi jiġi rrispettat l-objettiv li jiġu protetti l-interessi finanzjarji tal-Unjoni. Dawk l-azzjonijiet ta' riċerka għandhom jiġu adattati fejn xieraq għal dawn il-ħtiġijiet u għall-iżviluppi xjentifiċi u teknoloġiċi u jimmiraw li jiksbu l-eċċellenza xjentifika. (14) Iċ-Ċentru Konġunt tar-Riċerka għandu jkompli jiġġenera riżorsi addizzjonali permezz ta ’attivitajiet kompetittivi, inkluż il-parteċipazzjoni fl-azzjonijiet indiretti tal-Orizzont 2020, ħidma ta' Parti terza u, f’livell inqas, l-isfruttar tal-proprjetà intellettwali. (15) Il-programm speċifiku għandu jikkumplimenta l-azzjonijiet imwettqa fl-Istati Membri kif ukoll azzjonijiet oħra tal-Unjoni li huma meħtieġa għall-isforz strateġiku ġenerali għall-implimentazzjoni tal-istrateġija Ewropa 2020, b'mod partikolari b'azzjonijiet fl-oqsma ta' politika tal-koeżjoni, agrikoltura, edukazzjoni u taħriġ vokazzjonali, industrija, saħħa pubblika, protezzjoni tal-konsumatur, impjiegi u politika soċjali, enerġija, trasport, ambjent, tibdil fil-klima, sigurtà, baħar u sajd, kooperazzjoni għall-iżvilupp u l-politika tat-tkabbir u tal-viċinat. (16) Sabiex jiġi żgurat li l-evalwazzjonijiet tal-Orizzont 2020 jirreflettu l-aktar livell avvanzat u li l-kundizzjonijiet speċifiċi għall-użu tal-faċilitajiet ta' finanzjament jirreflettu l-kundizzjonijiet tas-suq, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni sabiex tadatta u telabora aktar l-indikaturi tal-prestazzjoni li jikkorispondu għall-objettivi speċifiċi tal-programm speċifiku u l-kundizzjonijiet speċifiċi għall-użu tal-faċilitajiet finanzjarji. Huwa ta' importanza kbira li l-Kummissjoni twettaq konsultazzjonijiet xierqa matul ix-xogħol ta' tħejjija tagħha, inkluż f'livell espert. Il-Kummissjoni, waqt li tkun qiegħda tħejji u tfassal atti ddelegati, għandha tiżgura trażmissjoni fil-ħin u xierqa ta’ dokumenti rilevanti lill-Kunsill. (17) Sabiex jiġu żgurati kundizzjonijiet uniformi għall-implimentazzjoni tal-programm speċifiku, għandhom jiġu kkonferiti setgħat ta' implimentazzjoni lill-Kummissjoni sabiex tadotta programmi ta' ħidma għall-implimentazzjoni tal-programm speċifiku. (18) Is-setgħat implimentattivi relatati mal-programmi ta' ħidma għall-Partijiet I, II u III, bl-eċċezzjoni tal-azzjonijiet tal-Kunsill Ewropew għar-Riċerka fejn il-Kummissjoni ma titbiegħidx mill-pożizzjoni tal-Kunsill Xjentifiku, għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[8]. (19) Il-Bord tal-Gvernaturi taċ-Ċentru Konġunt tar-Riċerka, stabbilit bid-Deċiżjoni tal-Kummissjoni Nru 96/282Euratom tal-10 ta’ April 1996 dwar l-organizzazzjoni mill-ġdid taċ-Ċentru ta’ Riċerka Konġunt[Ċentru Konġunt tar-Riċerka][9], ġie kkonsultat dwar il-kontenut xjentifiku u teknoloġiku tal-programm speċifiku dwar l-azzjonijiet diretti taċ-Ċentru Konġunt għar-Riċerka. (20) Għal raġunijiet ta’ ċertezza u ċarezza legali, id-Deċiżjoni tal-Kunsill 2006/971/KE tad-19 ta' Diċembru 2006 dwar il-programm speċifiku "Kooperazzjoni" li jimplimenta s-Seba' Programm Kwadru tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (2007 sa 2013)[10], id-Deċiżjoni tal-Kunsill Nru 2006/972/KE tad-19 ta' Diċembru 2006 dwar il-programm speċifiku "Ideat" li jimplimenta s-Seba' Programm Kwadru tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (2007 sa 2013)[11], id-Deċiżjoni tal-Kunsill Nru 2006/973/KE tad-19 ta' Diċembru 2006 dwar il-programm speċifiku "Nies" li jimplimenta s-Seba' Programm Kwadru tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (2007 sa 2013)[12], id-Deċiżjoni tal-Kunsill Nru 2006/974/KE tad-19 ta' Diċembru 2006 dwar il-programm speċifiku "Kapaċitajiet" li jimplimenta s-Seba' Programm Kwadru tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (2007 sa 2013)[13], u d-Deċiżjoni tal-Kunsill Nru 2006/975/KE tad-19 ta' Diċembru 2006 dwar il-programm speċifiku li għandu jitwettaq permezz ta’ azzjonijiet diretti miċ-Ċentru Konġunt għar-Riċerka fl-ambitu tas-Seba' Programm Kwadru tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (2007 sa 2013)[14], għandhom jiġu mħassra, ADOTTA DIN ID-DEĊIŻJONI: TITOLU I STABBILIMENT Artikolu 1 Suġġett Din id-Deċiżjoni tistabbilixxi l-programm speċifiku li jimplimenta r-Regolament (UE) Nru XX/2012 tal-Parlament Ewropew u tal-Kunsill[15] u jiddetermina l-objettivi speċifiċi għal appoġġ tal-Unjoni għall-attivitajiet ta’ riċerka u innovazzjoni stabbiliti fl-Artikolu 1 ta' dak ir-Regolament kif ukoll ir-regoli għall-implimentazzjoni. Artikolu 2 Stabbiliment tal-Programm Speċifiku 1. Il-programm speċifiku li jimplimenta Orizzont 2020 – Programm Qafas għar-Riċerka u l-Innovazzjoni (2014-2020) ("il-programm speċifiku") huwa b’dan stabbilit għall-perjodu mill-1 ta ’Jannar 2014 sal-31 ta’ Diċembru 2020. 2. Skont l-Artikolu 5(2) u 5(3) tar-Regolament (UE) Nru XX/2012 [Orizzont 2020], il-programm speċifiku għandu jikkonsisti mill-Partijiet li ġejjin: (a) Parti I "Xjenza eċċellenti”; (b) Parti II “Tmexxija industrijali”; (c) Parti III “ Sfidi tas-soċjetà"; (d) Parti IV “Azzjonijiet diretti mhux nukleari tal-Kunsill taċ-Ċentru Konġunt għar-Riċerka (JRC) ”. Artikolu 3 Objettivi speċifiċi 1. Il-Parti I "Xjenza eċċellenti” għandha issaħħaħ l-eċċellenza tar-riċerka Ewropea skont il-prijorità “Xjenza eċċellenti ” stabbilita fl-Artikolu 5(2)(a) tar-Regolament (UE) Nru XX/2012 [Orizzont 2020] billi tilħaq l-objettivi speċifiċi li ġejjin: (a) it-tisħiħ tar-riċerka fil-fruntiera tal-għarfien, permezz tal-attivitajiet tal-Kunsill Ewropew għar-Riċerka (ERC); (b) it-tisħiħ tar-riċerka f’Teknoloġiji Futuri u Emerġenti; (c) it-tisħiħ tal-ħiliet, taħriġ u żvilupp tal-karriera, permezz tal-azzjonijiet Marie Curie ; (d) it-tisħiħ tal-infrastrutturi Ewropj tar-riċerka, inklużi l-infrastrutturi elettroniċi. Il-linji ġenerali tal-attivitajiet għal dawk l-objettivi speċifiċi huma stabbiliti fil-Parti I tal-Anness I. 2. Il-Parti II “Tmexxija industrijali ” għandha ssaħħaħ it-tmexxija industrijali u l-kompetittività skont il-prijorità “tmexxija industrijali” stabbilita fl-Artikolu 5(2)(b) tar-Regolament (KE) Nru XX/2012 [Orizzont 2020] billi tilħaq l-objettivi speċifiċi li ġejjin: (a) tingħata spinta lit-tmexxija industrijali Ewropea permezz tar-riċerka, l-iżvilupp teknoloġiku, id-dimostrazzjoni u l-innovazzjoni fit-teknoloġiji abilitanti u industrijali li ġejjin: (i) it-teknoloġiji tal-informazzjoni u l-komunikazzjoni; (ii) in-nanoteknoloġiji; (iii) il-materjali avvanzati; (iv) il-bijoteknoloġija; (v) il-manifattura u pproċessar avvanzati; (vi) l-ispazju; (b) it-titjib tal-aċċess għal finanzjament ta’ riskju għal investiment fir-riċerka u l-innovazzjoni; (c) iż-żieda fl-innovazzjoni f'impriżi żgħar u ta' daqs medju. Il-linji ġenerali tal-attivitajiet għal dawk l-objettivi speċifiċi huma stipulati fil-Parti II tal-Anness I. Se jkun hemm kundizzjonijiet speċifiċi għall-użu ta' faċilitajiet ta' finanzjament taħt l-objettiv speċifiku fil-punt (b). Dawk il-kundizzjonijiet huma stipulati fil-Punt 2 tal-Parti II tal-Anness I. Il-Kummissjoni għandha tingħata s-setgħa li tadotta att delegati skont l-Artikolu 10 għall-fini li jiġu adattati dawk il-kundizzjonijiet speċifiċi jekk il-kundizzjonijiet ekonomiċi tas-suq jesiġu dan jew skont ir-riżultati miksuba mill-Faċilità ta' Garanzija għal Self tal-Programm ta' Kompettitività u Innovazzjoni u l-Istrument ta' Kondiviżjoni tar-Riskju tal-Faċilità Finanzjarja ta' Kondiviżjoni tar-Riskju tas-Seba' Programm Kwadru. 3. Il-Parti III “Sfidi tas-soċjetà” għandha tikkontribwixxi lill-prijorità “Sfidi tas-soċjetà” stabbiliti fl-Artikolu 5(2)(c) tar-Regolament (KE) Nru XX/2012 [Orizzont 2020] billi jitwettqu azzjonijiet ta' riċerka, żvilupp teknoloġiku, dimostrazzjoni u innovazzjoni li jikkontribwixxu għall-objettivi speċifiċi li ġejjin: (a) it-titjib tas-saħħa u l-benessri matul il-ħajja; (b) l-iżgurar ta' biżżejjed provvisti ta' ikel sikur u ta' kwalità għolja u prodotti b'bażi bijoloġika oħrajn, billi jiġu żviluppati sistemi ta' produzzjoni primarja produttivi u effiċjenti fl-użu tar-riżorsi bis-servizzi relatati tal-ekosistemi, flimkien ma' industriji kompetittivi u b'livell baxx ta' karbonju; (c) issir it-tranżizzjoni lejn sistem tal-enerġija affidabbli, sostenibbli u kompetittiva, fid-dawl tal-iskarsezza tar-riżorsi, l-ħtiġijiet dejjem jiżdiedu tal-enerġija u t-tibdil fil-klima; (d) il-kisba ta’ sistema Ewropea tat-trasport li hija effiċjenti fl-użu tar-riżorsi, favur l-ambjent, sikura u bla intoppi għall-benefiċċju taċ-ċittadini, l-ekonomija u s-soċjetà; (e) tinkiseb ekonomija effiċjenti fl-użu tar-riżorsi u reżiljenti għat-tibdil fil-klima u provvista sostenibbli tal-materja prima, sabiex jintlaħqu l-ħtiġijiet ta' popolazzjoni globali dejjem akbar fil-limiti sostenibbli tar-riżorsi naturali tal-pjaneta. (f) it-trawwim ta' soċjetajiet Ewropej inklużivi, innovattivi u siguri f'kuntest ta' trasformazzjonijiet mingħajr preċedent u interdipendenzi globali dejjem akbar. Il-linji ġenerali tal-attivitajiet għal dawk l-objettivi speċifiċi huma stabbiliti fil-Parti III tal-Anness I. 4. Il-Parti IV dwar azzjonijiet diretti mhux nukleari taċ-Ċentru Konġunt għar-Riċerka għandha tikkontribwixxi għall-prioritajiet kollha stabbiliti fl-Artikolu 5(2) tar-Regolament (UE) Nru XX/2012 [Orizziont 2020] bl-objettiv speċifiku li tipprovdi appoġġ xjentifiku u tekniku integrat u f'waqtu lill-proċess tat-tfassil tal-politika Ewropea. Il-linji ġenerali ta' dak l-objettiv speċifiku huma stipulati fil-Parti IV tal-Anness I. 5 Il-programm speċifiku għandu jiġi vvalutat fir-rigward ta' riżultati u impatt kif imkejla fil-konfront ta' indikaturi tal-prestazzjoni, inkluż, fejn xieraq, pubblikazzjonijiet f'ġurnali ta' impatt għoli, iċ-ċirkolazzjoni tar-riċerkaturi, l-aċċessibbiltà tal-infrastrutturi ta' riċerka, l-investimenti mmobbilizzati permess ta' kapital ta' finanzjament tad-dejn u kapital ta' riskju, SMES li jintroduċu innovazzjonijiet li huma ġodda għall-kumpanija jew is-suq, referenzi lill-attivitajiet rilevanti ta' riċerka fid-dokumenti ta' politika kif ukoll okkorrenzi ta' impatti speċifiċi fuq il-politiki. Dettall ulterjuri dwar l-indikaturi ewlenin tal-prestazzjoni li jikkorispondi għall-objettivi speċifiċi stipulati fil-paragrafi 1 sa 4 ta' dan l-Artikolu huwa stipulat fl-Anness II. Il-Kummissjoni għandha tingħata s-setgħa li tadotta atti delegati skont l-Artikolu 10 għall-fini li tadatta dawk l-indikaturi fid-dawl tal-iżviluppi ġodda jew biex telaborahom aktar. Artikolu 4 Baġit 1. Skont l-Artikolu 6(1) tar-Regolament (UE) Nru XX/2012 [Orizzont 2020], il-pakkett finanzjarju għall-implimentazzjoni tal-programm speċifiku għandu jkun EUR 86198 miljun. 2. L-ammont imsemmi fil-paragrafu 1 għandu jitqassam fost l-erba' Partijiet stabbiliti fl-Artikolu 2(2) ta' din id-Deċiżjoni skont l-Artikolu 6(2) tar-Regolament (UE) Nru XX/2012 [Orizzont 2020]. It-tqassim indikattiv tal-baġit għall-objettivi speċifiċi stabbiliti fl-Artikolu 3 ta’ din id-Deċiżjoni u l-ammont massimu globali tal-kontribuzzjoni għall-azzjonijiet taċ-Ċentru Konġunt għar-Riċerka huma stabbiliti fl-Anness II għar-Regolament (UE) Nru XX/2012 [Orizzont 2020]. 3 Mhux aktar minn 6 % tal-ammonti msemmija fl-Artikolu 6(2) tar-Regolament (UE) Nru XX/2012 [Orizzont 2020] għall-Partijiet I, II u III tal-programm speċifiku għandhom ikunu għan-nefqa amministrattiva tal-Kummissjoni. 4. Fejn meħtieġ, l-approprjazzjonijiet jistgħu jiddaħħlu fil-baġit għal wara l-2020 biex ikopru spejjeż tekniċi u amministrattivi, sabiex jippermettu l-ġestjoni ta’ azzjonijiet li jkunu għadhom ma tlestewx sal-31 ta’ Diċembru 2020. TITOLU II IMPLIMENTAZZJONI Artikolu 5 Programmi ta’ ħidma 1. Il-programm speċifiku għandu jiġi implimentat permezz ta’ programmi ta’ ħidma. 2. Il-Kummissjoni għandha tadotta programmi ta’ ħidma komuni jew separati gall-implimentazzjoni tal-Partijiet I, II u III ta' dan il-programm speċifiku msemmija fil-punti (a), (b) u (c) tal-Artikolu 2(2), għajr għall-implimentazzjoni tal-azzjonijiet taħt l-għan speċifiku “Tisħiħ tal-bażi xjentifika tal-Ewropa fir-riċerka fil-fruntieri tal-għarfien”. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 9(2). 3. Il-programmi ta' ħidma għall-implimentazzjoni tal-azzjonijiet taħt l-objettiv speċifiku “Tisħiħ tal-bażi xjentifika tal-Ewropa fir-riċerka fil-fruntieri tal-għarfien” kif stabbilit mill-Kunsill Xjentifiku tal-Kunsill Ewropew għar-Riċerka taħt l-Artikolu 7(2b), għandhom jiġu adottati mill-Kummissjoni, permezz ta’ att ta' implimentazzjoni. Il-Kummissjoni għandha titbiegħed mill-programm ta’ ħidma stabbilit mill-Kunsill Xjentifiku biss meta tqis li dan mhuwiex skont id-dispożizzjonijiet ta' din id-Deċiżjoni. F 'dak il-każ, il-Kummissjoni għandha tadotta l-programm ta’ xogħol permezz ta’ att ta' implimentazzjoni skont il-proċedura ta' eżami msemmija fl-Artikolu 9(2). Il-Kummissjoni għandha tagħti motivazzjoni b'mod dovut għal din il-miżura. 4. Il-Kummissjoni għandha tadotta programm ta’ ħidma multiannwali separat, permezz ta’ att ta' implimentazzjoni, għall-Parti IV tal-programm speċifiku dwar azzjonijiet diretti mhux nukleari taċ-Ċentru Konġunt tar-Riċerka msemmija fil-punt (d) tal-Artikolu 2(2). Dan il-programm ta’ ħidma għandu jqis il-parir mogħti mill-Bord tal-Gvernaturi tal-Kunsill tar-Riċerka Konġunta imsemmi fid-Deċiżjoni 96/282/Euratom. 5. Il-programmi ta’ ħidma għandhom iqisu l-istat tax-xjenza, it-teknoloġija u l-innovazzjoni fuq livell nazzjonali, dak tal-Unjoni u dak internazzjonali kif ukoll l-iżviluppi rilevanti fil-politiki, is-suq u s-soċjetà. Dawn għandhom jinkludu informazzjoni dwar il-koordinazzjoni mal-attivitajiet ta' riċerka u innovazzjoni mwettqa mill-Istati Membri, inkluż f'oqsma fejn hemm inizjattivi ta’ programmazzjoni konġunta. Dawnn għandhom jiġi aġġornat fejn huwa xieraq. 6. Il-programmi ta' ħidma għall-implimentazzjoni tal-Partijiet I sa III msemmija fil-punti (a), (b) u (c) tal-Artikolu 2(2) għandhom jistabbilixxu l-objettivi indirizzati, ir-riżultati mistennija, il-metodu ta' implimentazzjoni u l-ammont totali tagħhom, inkluża, fejn xieraq, informazzjoni indikattiva dwar l-ammont tan-nefqa relatata mal-klima. Għandhom jinkludu ukoll deskrizzjoni tal-azzjonijiet li għandhom jiġu ffinanzjati, indikazzjoni tal-ammont allokat għal kull azzjoni, skeda indikattiva ta' implimentazzjoni, kif ukoll approċċ multiannwali u orjentazzjonijiet strateġiċi għas-snin sussegwenti ta' implimentazzjoni. Għandhom jinkludu għotjiet għall-prijoritajiet essenzjali, kriterji essenzjali ta' evalwazzjoni u r-rata massima tal-kofinanzjament. Għandhom jippermettu approċċi minn isfel għal fuq li jindirizzaw l-objettivi f’modi innovattivi. Barra minn hekk, dawk il-programmi ta' ħidma għandhom jinkludu taqsima li tidentifika azzjonijiet trasversali kif imsemmi fl-Artikolu 13 tar-Regolament (UE) Nru XX/2012 [Orizzont 2020], li jkopru żewġ objettivi speċifiċi jew aktar, it-tnejn fi ħdan l-istess prijorità u fuq żewġ prijoritajiet jew aktar. Dawk l-azzjonijiet għandhom ikunu implimentati b'mod integrat. Artikolu 6 Kunsill Ewropew għar-Riċerka 1. Il-Kummissjoni għandha tistabbilixxi Kunsill Ewropew għar-Riċerka (“ERC”), permezz ta' att ta' implimentazzjoni, li għandu jkun il-mezz ta' implimentazzjoni fl-ambitu tal-Parti I "Xjenza eċċellenti" li huma relatati mal-objettiv speċifiku "Tisħiħ tal-bażi xjentifika tal-Ewropa fir-riċerka fil-fruntieri tal-għarfien". L-ERC għandu jieħu post il-Kunsill Ewropew għar-Riċerka stabbilit bid-Deċiżjoni 2007/134/KE. 2. Il-Kunsill Ewropew għar-Riċerka għandu jkun magħmul minn Kunsill Xjentifiku indipendenti previst fl-Artikolu 7 u l-istruttura speċifika ta’ implimentazzjoni prevista fl-Artikolu 8. 3. L-ERC għandu jkollu President, li jintgħażel minn xjenzati superjuri u internazzjonalment rispettati. Il-President għandu jinħatar mill-Kummissjoni, wara proċess ta' reklutaġġ li jinvolvi kumitat dedikat għat-tiftix, għal terminu limitat ta' erba' snin li jiġġedded darba. Il-proċess ta’ reklutaġġ u l-kandidat magħżul għandu jkollhom l-approvazzjoni tal-Kunsill Xjentifiku. Il-President għandu jippresjedi l-Kunsill Xjentifiku u għandu jiżgura t-tmexxija u l-kollaborazzjoni tiegħu mal-istruttura dedikata ta' implimentazzjoni, u għandu jirrappreżentah fid-dinja tax-xjenza. 4. Il-Kunsill Ewropew għar-Riċerka għandu jaħdem skont il-prinċipji tal-eċċellenza xjentifika, l-awtonomija, l-effiċjenza, l-effettività, it-trasparenza u r-responsabbiltà. Għandu jiżgura kontinwità mal-azzjonijiet tal-Kunsill Ewropew għar-Riċerka mwettqa skont id-Deċiżjoni tal-Kunsill 2006/972/KE. 5. L-attivitajiet tal-Kunsill Ewropew għar-Riċerka għandhom jappoġġaw riċerka mwettqa fl-oqsma kollha minn timijiet individwali u transnazzjonali f'kompetizzjoni fuq livell Ewropew. L-għotjiet tar-riċerka tal-Kunsill Ewropew għar-Riċerka għandhom jingħataw fuq il-kriterju uniku tal-eċċellenza. 6. Il-Kummissjoni għandha taġixxi bħala garanti tal-awtonomija u l-integrità tal-Kunsill Ewropew għar-Riċerka u għandha tiżgura t-twettiq xieraq tal-kompiti fdati lilu. Il-Kummissjoni għandha tiżgura li l-implimentazzjoni tal-azzjonijiet tal-Kunsill Ewropew għar-Riċerka hija skont il-prinċipji stabbiliti fil-paragrafu 4 ta' dan l-Artikolu kif ukoll l-istrateġija xjentifika globali tal-Kunsill Xjentifiku msemmija fl-Artikolu 7(2). Artikolu 7 Kunsill Xjentifiku 1. Il-Kunsill Xjentifiku għandu jkun kompost minn xjentisti, inġiniera u akkademiċi tal-ogħla reputazzjoni u b’kompetenza xierqa, li jiżguraw diversità ta’ oqsma ta’ riċerka, jaġixxu fil-kapaċità personali tagħhom, indipendentement minn interessi estranji. Il-membri tal-Kunsill Xjentifiku għandhom jinħatru mill-Kummissjoni, wara proċedura indipendenti u trasparenti għall-identifikazzjoni tagħhom miftiehma mal-Kunsill Xjentifiku, inkluża konsultazzjoni mal-komunità xjentifika u rapport lill-Parlament Ewropew u l-Kunsill. Il-mandat għandu jkun limitat għal erba' snin, li jiġġedded darba, abbażi ta’ sistema ta’ rotazzjoni li għandha tiżgura l-kontinwità tax-xogħol tal-Kunsill Xjentifiku. 2. Il-Kunsill Xjentifiku għandu jistabbilixxi: (a) l-istrateġija globali tal-Kunsill Ewropew għar-Riċerka; (b) il-programm ta’ ħidma għall-implimentazzjoni tal-attivitajiet tal-Kunsill Ewropew għar-Riċerka; (c) il-metodi u l-proċeduri għall-analiżi inter pares u l-evalwazzjoni ta’ proposti li abbażi tagħhom jiġu determinati l-proposti li għandhom jiġu ffinanzjati; (d) il-pożizzjoni tiegħu dwar kwalunkwe kwistjoni li minn perspettiva xjentifika tista’ ssaħħaħ il-kisbiet u l-impatt tal-Kunsill Ewropew għar-Riċerka, u l-kwalità tar-riċerka mwettqa. (e) il-kodiċi ta’ kondotta li tindirizza, fost oħrajn, l-evitar ta’ kunflitt ta’ interessi. Il-Kummissjoni għandha titbiegħed mill-pożizzjonijiet stabbilti mill-Kunsill Xjentifiku skont il-punti (a), (c), (d), u (e) tal-ewwel subparagrafu biss meta tqis li d-dispożizzjonijiet ta' din id-Deċiżjoni ma ġewx rispettati. F'dak il-każ il-Kummissjoni għandha tadotta miżuri li jżommu l-kontinwità fl-implimentazzjoni tal-programm speċifiku u l-kisbiet tal-objettivi tiegħu, li jistabbillixu punti ta' tbegħid mill-pożizzjonijiet tal-Kunsill Xjentifiku u billi tiġġustifikahom b'mod dovut. 3. Il-Kunsill Xjentifiku għandu jaġixxi skont il-mandat stabbilit fil-punt 1.1, Parti I tal-Anness I. 4. Il-Kunsill Xjentifiku għandu jaġixxi esklużivament fl-interess li jintlaħaq l-objettiv speċifiku “Tisħiħ tal-bażi xjentifika tal-Ewropa fir-riċerka fil-fruntieri tal-għarfien” skont il-prinċipji stabbiliti fl-Artikolu 6(4). Għandu jaġixxi b'integrità u b'mod rett u għandu jwettaq xogħlu b'effiċjenza u bl-akbar trasparenza possibbli. Artikolu 8 Struttura ddedikata għall-implimentazzjoni 1. L-istruttura ddedikata għall-implimentazzjoni għandha tkun responsabbli għall-implimentazzjoni amministrattiva u l-eżekuzzjoni tal-programm, kif deskritt fil-punt 1.2 tal-Parti I tal-Anness u għandha tappoġġa l-Kunsill Xjentifiku fit-twettiq tal-kompiti kollha tiegħu. 2. Il-Kummissjoni għandha tiżgura li l-istruttura ddedikata għall-implimentazzjoni ssegwi b’mod strett, b’mod effiċjenti u bil-flessibiltà neċessarja l-objettivi u r-rekwiżiti tal-Kunsill Ewropew għar-Riċerka waħdu. TITOLU III DISPOŻIZZJONIJIET FINALI Artikolu 9 Proċedura tal-kumitat 1. Il-Kummissjoni għandha tkun assistita minn Kumitat. Dak il-kumitat għandu jkun skont it-tifsira tar-Regolament (UE) Nru 182/2011[16]. 2. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. 3. Fejn l-opinjoni tal-kumitat imsemmi fil-paragrafu 2 tinkiseb bi proċedura bil-miktub, dik il-proċedura għandha tintemm mingħajr riżultat meta, fil-limitu ta’ żmien għall-għoti tal-opinjoni, dan jiġi deċiż mill-president tal-kumitat jew meta dan jintalab minn maġġoranza sempliċi tal-membri tal-kumitat. Artikolu 10 Eżerċitar tad-delega 1. Is-setgħa li jiġu adottati atti delegati qiegħda tiġi kkonferita lill-Kummissjoni soġġetta għall-kundizzjonijiet stabbiliti f’dan l-Artikolu. 2. Is-setgħa li tadotta atti delegati għandha tkun kkonferita lill-Kummissjoni għal perjodu ta' żmien indeterminat mid-dħul fis-seħħ ta' din id-Deċiżjoni. 3. Id-delega ta’ setgħa tista’ tkun revokata fi kwalunkwe ħin mill-Kunsill. Deċiżjoni ta’ revoka għandha ttemm id-delega tas-setgħa speċifikata f’dik id-deċiżjoni. Għandha tidħol fis-seħħ fil-jum wara l-pubblikazzjoni tad-deċiżjoni f'Il-Ġurnal Uffiċjali tal-Unjoni Ewropea jew f’data iktar tard speċifikata f’dan. Ma għandha taffettwa l-validità tal-ebda att delegat li diġà jkun fis-seħħ. 4. Hekk kif tadotta att delegat, il-Kummissjoni għandha tinnotifika lill-Kunsill b’dan. 5. Att delegat għandu jidħol fis-seħħ biss jekk fi żmien perjodu ta’ xahrejn min-notifikazzjoni ta’ dak l-att lill-Kunsill ma tkun ġiet espressa l-ebda oġġezzjoni mill-Kunsill jew jekk, qabel l-iskadenza ta’ dak il-perjodu, il-Kunsill ikun informa lill-Kummissjoni li mhux se joġġezzjona. Dak il-perjodu għandu jiġi estiż b’xahar fuq l-inizjattiva tal-Kunsill. 6. Il-Parlament Ewropew għandu jiġi infurmat bl-adozzjoni tal-atti delegati mill-Kummissjoni, jew dwar kwalunkwe oġġezzjoni formulata lilhom, jew dwar ir-revoka tad-delega tas-setgħat mill-Kunsill. Artikolu 11 Dispożizzjonijiet ta’ revoka u tranżizzjonali 1. Id-Deċiżjonijiet 2006/971/KE, 2006/972/KE, 2006/973/KE, 2006/974/KE u 2006/975/KE huma revokati b’effett mill-1 ta’ Jannar 2014. 2. Madankollu, l-azzjonijiet mibdija taħt id-Deċiżjonijiet msemmija fil-paragrafu 1 u l-obbligi finanzjarji relatati ma’ azzjonijiet indirizzati taħt dawk id-Deċiżjonijiet għandhom ikomplu jiġu rregolati minn dawk id-Deċiżjonijiet sat-tlestija tagħhom. Fejn meħtieġ, kwalunkwe kompiti li jifdal tal-Kumitati stabbiliti bid-Deċiżjonijiet imsemmija fil-paragrafu 1 għandhom jitwettqu mill-Kumitat imsemmi fl-Artikolu 9 ta’ din id-Deċiżjoni. 3. L-allokazzjoni finanzjarja għall-programm speċifiku tista' tkopri wkoll l-ispejjeż tal-assistenza teknika u amministrattiva meħtieġa biex tiġi żgurata t-tranżizzjoni bejn il-programm speċifiku u l-miżuri koperti bid-Deċiżjonijiet 2006/971/KE, 2006/972/KE, 2006/973/KE, 2006/974/KE u 2006/975/KE. Artikolu 12 Dħul fis-seħħ Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea. Artikolu 13 Din id-Deċiżjoni hija indirizzata lill-Istati Membri. Magħmul fi Brussell, Għall-Kunsill Il-President ANNESS I Linji ġenerali tal-attivitajiet Elementi komuni għall-azzjonijiet indiretti 1. Ipprogrammar 1.1. Ġenerali Ir-Regolament (UE) Nru XX/2012 (Orizzont 2020 jipprovdi sett ta’ prinċipji sabiex jitrawwen approċċ programmatiku li permezz tiegħu l-attivitajiet jikkontribwixxu b'mod strateġiku u integrat lejn l-objettivi tiegħu u sabiex jiżgura kumplimentarjetà b'saħħitha ma’ politiki u programmi relatati oħrajn madwar l-Unjoni. L-azzjonijiet indiretti tal-Orizzont 2020 se jkunu implimentati permezz ta' forom ta' finanzjament previsti fir-Regolament Finanzjarju, partikolarment għotjiet, premjijiet, akkwisti u strumenti finanzjarji. Il-forom kollha tal-finanzjament se jintużaw b’mod flessibbli fil-firxa kollha tal-objettivi ġenerali u speċifiċi tal-Orizzont 2020, bl-użu tagħhom jiġi ddeterminat abbażi tal-ħtiġijiet u l-aspett speċifiki tal-objettiv speċifiku partikolari. Attenzjoni partikolari għandha tingħata biex ikun żgurat approċċ wiesa’ għall-innovazzjoni, li mhuwiex biss limitat għall-iżvilupp ta’ prodotti u servizzi ġodda abbażi ta' avvanzi xjentifiċi u teknoloġiċi, iżda li jinkorpora wkoll aspetti bħall-użu ta' teknoloġiji eżistenti f’applikazzjonijiet ġodda, titjib kontinwu, l-innovazzjoni mhux teknoloġika u soċjali. Approċċ ħolistiku għall-innovazzjoni biss jista' jindirizza fl-istess ħin l-isfidi tas-soċjetà u jagħti lok għal negozji u industriji kompetittivi ġodda. Għall-isfidi tas-soċjetà u t-teknoloġiji abilitanti u industrijali b’mod partikolari, se jkun hemm enfasi partikolari fuq attivitajiet ta' appoġġ li joperaw qrib is-suq, bħal dimostrazzjoni, il-pilotaġġ jew il-prova tal-kunċett. Din se tinkludi wkoll, fejn xieraq, l-attivitajiet favur l-innovazzjoni soċjali, il-prestandardizzazzjoni jew l-akkwist prekummerċjali, l-akkwist ta’ soluzzjonijiet innovattivi, l-istandardizzazzjoni u miżuri tad-domanda oħrajn biex jgħinu fl-aċċellerazzjoni tal-użu u d-diffużjoni ta’ prodotti u servizzi innovattivi fis-suq. Barra minn hekk, se jkun hemm biżżejjed lok għal approċċi minn isfel għal fuq u skemi miftuħa, ħfief u veloċi taħt kull waħda mill-isfidi u teknoloġiji biex jipprovdu, lill-aħjar riċerkaturi, intraprendituri u impriżi tal-Ewropa, l-opportunità li jippreżentaw soluzzjonijiet rivoluzjonarji tal-għażla tagħhom. L-iffissar tal-prijoritajiet dettaljati matul l-implimentazzjoni tal-Orizzont 2020 se jinvolvi approċċ strateġiku għall-ipprogrammar tar-riċerka, bl-użu ta' modi ta' governanza li jallinjaw mill-qrib mal-iżvilupp tal-politika iżda li jaqsmu l-politiki settorjali tradizzjonali. Dan ikun imsejjes fuq evidenza soda, analiżi u antiċipazzjoni, bi progress li jitkejjel permezz ta' sett robust ta' indikaturi tal-prestazzjoni. Dan l-approċċ trasversali għall-ipprogrammar u l-governanza se jippermetti koordinazzjoni effettiva bejn l-objettivi speċifiċi kollha tal-Orizzont 2020 u se jkun possibbli li jiġu indirizzati l-isfidi li jolqtuhom, bħal pereżempju is-sostenibbiltà, it-tibdil fil-klima jew ix-xjenzi u t-teknoloġiji tal-baħar. L-iffissar tal-prijoritajiet bl-istess mod se jkun imsejjes fuq firxa wiesgħa ta' kontribuzzjonijiet u pariri. Se jinkludi, fejn xieraq, gruppi ta’ esperti indipendenti mwaqqfa speċifikament biex jagħtu parir dwar l-implimentazzjoni tal-Orizzont 2020 jew kwalunkwe objettiv speċifiku tiegħu. Dawn l-gruppi ta' esperti għandhom juru l-livell xieraq ta’ kompetenza u għarfien fl-oqsma koperti u varjetà ta’ sfondi professjonali, inklużi l-industrija u l-involviment tas-soċjetà ċivili. L-iffissar ta' prijoritajiet jista' wkoll iqis l-aġendi ta' riċerka strateġika tal-Pjattaformi Ewropej tat-Teknoloġija jew il-pjanijiet ta' implimentazzjoni tas-Sħubijiet Ewropej għall-Innovazzjoni. Fejn xieraq, is-sħubijiet pubbliċi pubbliċi u s-sħubijiet privati pubbliċi appoġġati permezz tal-Orizzont 2020 se jikkontribwixxu wkoll lill-proċess ta' stabbiliment tal-prijoritajiet lill-implimentazzjoni, b'konformità mad-dispożizzjonijiet stabbiliti fl-Orizzont 2020. L-interazzjonijiet regolari maċ-ċittadini u l-organizzazzjonijiet tas-soċjetà ċivili, permezz ta’ metodoloġiji xierqa bħal konferenzi ta' kunsens, valutazzjoni parteċipatorji tat-teknoloġija jew impenn dirett fil-proċessi ta' riċerka u innovazzjoni, se jkunu wkoll il-pedament tal-proċess tal-iffissar tal-prijoritajiet. Peress li Orizzont 2020 huwa programm għal seba' snin, il-kuntest ekonomku, tas-soċjetà u dak politiku li fih se jopera jista’ jinbidel b’mod sinifikanti matul il-ħajja tiegħu. Għandu jkun possibbli għall-Orizzont 2020 li jadatta għal dawn il-bidliet. Għaldaqstant taħt kull wieħed mill-objettivi speċifiċi, se jkun hemm il-possibbiltà li jinkludu appoġġ għal attivitajiet lil hinn mid-deskrizzjonijiet stipulati hawn taħt, fejn dan huwa ġġustifikat b'mod dovut biex jiġu indirizzati żviluppi ewlenin, ħtiġijiet tal-politika jew ġrajjiet mhux imbassra. 1.2. Xjenzi soċjali u l-istudji umanistiċi Ir-riċerka fix-xjenzi soċjali u l-istudji umanistiċi se jiġu integrati bis-sħiħ f’kull wieħed mill-objettivi ġenerali tal-Orizzont 2020. Dan se jinkludi bosta opportunitajiet ta' appoġġ għal din ir-riċerka permezz tal-Kunsill Ewropew għar-Riċerka, l-azzjonijiet Marie Curie jew l-objettiv speċifiku tal-Infrastrutturi ta’ Riċerka . Ix-xjenzi u l-istudji umanistiċi huma wkoll inklużi bħala element essenzjali tal-attivitajiet meħtieġa biex jiġu indirizzati kull waħda mill-isfidi tas-soċjetà biex jitjieb l-impatt tagħhom. Dawn jinkludu: fehim tad-determinanti għas-saħħa u ottimizzazzjoni tal-effettività tas-sistemi tal-kura tas-saħħa, appoġġ lill-politiki li jagħtu setgħa liż-żoni rurali u jippromwovu għażliet informati tal-konsumatur, teħid robust tad-deċiżjonijiet dwar il-politika tal-enerġija u fl-iżgurar ta' grilja Ewropea tal-elettrika favur il-konsumatur, politika u tbassir għat-trasport ibbażati fuq evidenza ta' sostenn, appoġġ għal strateġiji ta' mitigazzjoni tat-tibdil fil-klima u ta' adattament għalih, inizjattivi ta' użu effiċjenti tar-riżorsi u miżuri lejn ekonomija ekoloġika u sostenibbli. Barra minn hekk, l-objettiv speċifiku ta' "Soċjetajiet inklużivi, innovattivi u siguri" se jappoġġa r-riċerka fix-xjenzi soċjali u l-istudji umanistiċi fi kwistjonijiet ta' natura orizzontali bħall-ħolqien ta’ tkabbir intelliġenti u sostenibbli, it-trasformazzjonijiet soċjali fis-soċjetajiet Ewropej, l-innovazzjoni soċjali, l-innovazzjoni fis-settur pubbliku jew l-pożizzjoni tal-Ewropa bħala attur globali. 1.3. Impriżi żgħar u ta’ daqs medju (SMEs) Orizzont 2020 se jinkoraġġixxi u jappoġġa l-parteċipazzjoni tal-SMEs b'mod integrat fost l-objettivi speċifiċi kollha. Skont l-Artikolu 18 ta' Orizzont 2020, miżuri dedikati kif stabbiliti fl-objettiv speċifiku "Innovazzjoni fl-SMEs" (strument iddedikat lill-SMEs ) għandhom jiġu applikati fl-objettiv speċifiku "Tmexxija fit-teknoloġiji abilitanti u industrijali" u l-Parti "Sfidi tas-soċjetà ". Dan l-approċċ integrat huwa mistenni li jwassal għal madwar 15 % tal-baġits totali kkombinati tagħhom li jmorru indirizzat lill-SMEs. 1.4. Aċċess għal finanzjament ta’ riskju Orizzont 2020 se jgħin lill-kumpaniji u tipi oħrajn ta’ organizzazzjoni jiksbu aċċess għal self, garanziji u finanzjament ta' ekwità permezz ta' żewġ faċilitajiet. Faċilità ta' dejn se tipprovdi self lil benefiċjarji uniċi għal investiment fir-riċerka u l-innovazzjoni; garanziji lill-benefiċjarji finanzjarji li jagħmlu self lil benefiċjarji; kombinazzjonijiet ta’self u garanziji, u garanziji jew kontrogaranziji għal skemi nazzjonali u reġjonali ta' finanzjament tad-dejn. Din se tkun tieqa għall-SMEs li timmira għall-SMEs xprunati mir-R&I b'ammonti ta' self li jikkumplimentaw il-finanzjament lill-SMEs mill-Faċilità ta' Garanzija tas-Self taħt il-Programm għall-Kompetittività tal-Impriżi u l-SMEs. Din il-faċlità ta' ekwità se tipprovdi kapital ta' riskju u/jew mezzanin lil impriżi individwali fl-istadju bikri (tieqa għal start ups). Il-faċilità se jkollha wkoll il-possibbiltà li investimenti ta' stadju ta' espanjoni u tkabbir flimkien mal-Faċilità ta' Garanzija tas-Self taħt il-Programm għall-Kompetittività u l-SMEs, inkluż fil-fondi tal-fondi. Dawn il-faċilitajiet se jkunu ċentrali għall-objettiv speċifiku "Aċċess għal finanzjament ta’ riskju" iżda, fejn rilevanti, jistgħu jintużaw ukoll fost l-objettivi speċifiċi oħrajn kollha tal-Orizzont 2020. Il-faċilità ta' ekwità u t-tieqa tal-SMEs tal-faċilità ta' dejn se jkunu implimentati bħala pari minn żewġ Strumenti Finanzjarji tal-UE li jipprovdu ekwità u dejn bħala appoġġ lir-R&I u tkabbir tal-SMES, flimkien mal-faċilitajiet ta' ekwità u dejn taħt il-Programm għall-Kompetittività tal-Impriżi u l-SMEs. 1.5. Komunikazzjoni u disseminazzjoni Valur miżjud ewlieni tar-riċerka u l-innovazzjoni ffinanzjati fil-livell tal-Unjoni huwa l-possibbiltà li jiġu ddisseminati u kkomunikati r-riżultati fuq livell kontinentali biex jissaħħaħ l-impatt tagħhom. Għaldaqstant Orizzont 2020 se jinkludi, taħt l-objettivi speċifiċi kollha tiegħu, appoġġ dedikat għal disseminazzjoni (inkluż permezz ta' aċċess miftuħ għal riżultati tar-riċerka), azzjonijiet ta' komunikazzjoni u djalogu, b’enfasi b'saħħitha fuq il-komunikazzjoni tar-riżultati lill-utenti aħħarin, ċittadini, organizzazzjonijiet tas-soċjetà ċivili, l-industrija u dawk li jfasslu l-politika. Għal dan il-għan, Orizzont 2020 jista' jagħmel użu minn netwerks stabbiliti għat-trasferiment tal-informazzjoni. Attivitajiet ta' komunikazzjoni mwettqa fil-kuntest tal-Orizzont 2020 se jippruvaw iżidu wkoll il-kuxjenza pubblika dwar l-importanza tar-riċerka u l-innovazzjoni permezz ta’ pubblikazzjonijiet, avvenimenti, maħżna ta' għarfien, bażi tad-dejta, siti tal-internet jew użu mmirat tal-midja soċjali. 2. kooperazzjoni internazzjonali Kooperazzjoni internazzjonali mal-imsieħba f'pajjiżi terzi hija meħtieġa sabiex tindirizza effettivament bosta objettivi speċifiċi ddefiniti f’Orizzont 2020, partikolarment dawk relatati mal-politiki esterni u impenji internazzjonali tal-Unjoni. Dan huwa l-każ għal sfidi kollha tas-soċjetà indirizzati mill-Orizzont 2020, li huma ta' natura globali. Il-kooperazzjoni internazzjonali hija wkoll essenzjali għal riċerka fil-fruntiera tal-għarfien u dik bażika biex jinkisbu l-benefiċċji minn opportunitajiet tax-xjenza u t-teknoloġija emerġenti. Għaldaqstant, li jiġu promossi riċerkaturi u mobbiltà ta' persunal marbut mal-innovazzjoni fuq skala internazzjonali huwa kruċjali biex tissaħħaħ din il-koperazzjoni globali. Attivitajiet fuq livell internazzjonali huma ugwalment importanti għat-tisħiħ tal-kompetittività tal-industrija Ewropea billi jippromwovu l-użu u n-negozjar ta' teknoloġiji ġodda, pereżempju permezz tal-iżvilupp ta’ standards mad-dinja kollha u linji gwida dwar l-interoperabbiltà, u bil-promozzjoni tal-aċċettazzjoni u l-implimentazzjoni ta' soluzzjonijiet Ewropej barra mill-Ewropa. L-enfasi tal-kooperazzjoni internazzjonali f’Orizzont 2020 se tkun fuq kooperazzjoni bi tliet gruppi ewleni ta' pajjiżi (1) ekonomiji industrijalizzati u emerġenti; (2) pajjiżi tat-tkabbir u tal-viċinat; kif ukoll (3) pajjiżi li qegħdin jiżviluppaw; Fejn xieraq, Orizzont 2020 se jippromwovi l-kooperazzjoni fuq livell reġjonali jew multilaterali. Kooperazzjoni internazzjonali fir-riċerka u l-innovazzjoni hija aspett ewlieni tal-impenji globali tal-Unjoni u għandha rwol importanti x'taqdi fis-sħubija tal-Unjoni mal-pajjiżi li qed jiżviluppaw, bħall-progress lejn il-kisba tal-Objettivi ta' Żvilupp tal-Millennju. L-Artikolu 21 tal-Orizzont 2020 jistabbilixxi l-prinċipji ġenerali għall-parteċipazzjoni ta’ organizzazzjonijiet minn pajjiżi terzi u organizzazzjonijiet internazzjonali. Peress li r-riċerka u l-innovazzjoni ġeneralment, fil-biċċa l-kbira tagħhom, jibbenefikaw minn ftuħ lejn pajjiżi terzi, Orizzont 2020 se jkompli mal-prinċipju tal-ftuħ ġenerali, filwaqt li jinkoraġġixxi l-aċċess reċiproku għall-programmi tal-pajjiżi terzi. Għal għadd ta' oqsma, madankollu, approċċ aktar kawt jista' jkun irrakkomandat sabiex jiġi ssalvagwardjat l-interess Ewropew. Barra minn hekk, firxa ta’ azzjonijiet immirati se jiġu implimentatii billi jittieħed approċċ strateġiku għall-kooperazzjoni internazzjonali abbażi ta' interess komuni u benefiċċju reċiproku u l-promozzjoni tal-koordinazzjoni u sinerġiji ma' attivitajiet tal-Istati Membri. Dan se jinkludi mekkaniżmu ta' appoġġ għal sejħiet konġunti u l-possibbiltà ta' programmi ta' kofinanzjament flimkien ma' pajjiżi terzi jew organizzazzjonijiet internazzjonali. Eżempji ta' oqsma fejn tali kooperazzjoni internazzjonali strateġika tista' tiġi żviluppata huma: (a) Il-kontinwazzjoni ta' Sħubija għall-Provi Kliniċi bejn Pajjiżi Ewropej u Pajjiżi li qed Jiżviluppaw (EDCTP2) dwar provi kliniċi għal interventi mediċi kontra l-HIV, il-malarja u t-tuberkolożi; (b) Appoġġ permezz tal-Programm tal-Fruntiera tax-Xjenza Umana (HSFP) sabiex Stati Membri tal-Unjoni li mhumiex pari mill-G7 ikunu jistgħu jibbenefikaw bis-sħiħ mill-finanzjament ipprovdut mill-HSFP; (c) Konsorzju internazzjonali dwar mard rari, ma' għadd ta' Stati Membri tal-Unjoni u pajjiżi terzi. L-għan ta’ din l-inizjattiva huwa li sal-2020 jiġu żviluppati testijiet dijanjostiċi għal ħafna mard rari u 200 terapija ġdida għal mard rari; (d) Appoġġ lill-attivitajiet tal-Forum Internazzjonali dwar il-Bijoekonomija Bbażata fuq l-Għarfien u t-Task Force bejn l-UE-Stati Uniti dwar ir-Riċerka tal-Bijoteknoloġija kif ukoll rabtiet ta' kollaborazzjoni ma' organizzazzjonijiet u inizjattivi internazzjonali rilevanti (bħall-alleanzi globali tar-riċerka dwar il-gassijiet serra agrikoli u dwar is-saħħa tal-annimali); (e) Kontribuzzjoni lill-proċessi u l-inizjattivi multilaterali , bħall-proċessi tal-Bord Intergovernattiv dwar it-Tibdil fil-Klima (IPCC), il-Pjattaforma Intergovernattiva dwar il-Bijodiversità u s-Servizzi Ekosistemiċi (IPBES), u l-Grupp dwar l-Osservazzjonijiet tad-Dinja (GEO); (f) Id-Djalogi dwar l-Ispazju bejn l-Unjoni u l-Istati Uniti tal-Amerika u r-Russja, iż-żewġ pajjiżi ewlenin b'attivitajiet fl-ispazju, huma estremament importanti u jifformuw l-bażi għall-istabbiliment tas-sħubijiet ta' kooperazzjoni strateġika fl-ispazju bħall-Istazzjon Spazjali Internazzjonali jew mezzi għal-illanċjar, u l-kollaborazzjoni fi proġetti RTD spazjali mill-aktar . 3. kumplimentarjetajiet u azzjonijiet trasversali Orizzont 2020 huwa strutturat madwar l-objettivi ddefiniti għat-tliet partijiet tagħha: il-ġenerazzjoni ta' xjenza eċċellenti, il-ħolqien ta' tmexxija industrijali u l-indirizzar tal-isfidi tas-soċjetà. Se tingħata attenzjoni partikolari biex tiġi żgurata koordinazzjoni adegwata bejn dawn il-partijiet u l-isfruttar sħiħ tas-sinerġiji iġġenerati bejn l-objettivi speċifiċi kollha li jimmassimizzaw l-impatt kumplessiv tagħhom fuq l-objettivi ta’ politika tal-Unjoni ta' livell ogħla. Għaldaqstant l-objettivi tal-Orizzont 2020 se jiġu indirizzati permezz ta' enfasi b'saħħitha fuq is-sejba ta' soluzzjonijiet effiċjenti, li tmur lil hinn sew minn approċċ ibbażat sempliċement fuq dixxiplini xjentifiċi u teknoloġiċi u setturi ekonomiċi tradizzjonali. Azzjonijiet trasversali se jiġu promossi bejn il-Parti dwar ix-"Xjenza Eċċellenti" u l-isfidi għas-soċjetà u t-teknoloġiji abilitanti u industrijali sabiex b'mod konġunt, jiżviluppaw għarfien ġdid, teknoloġiji futuri u emerġenti, infrastrutturi tar-riċerka u kompetenzi ewlenin. L-infrastrutturi tar-riċerka se jkunu wkoll promossi għal użu usa’ fis-soċjetà, pereżempju fis-servizzi pubbliċi, għall-promozzjoni tax-xjenza, is-sigurtà ċivili u l-kultura. Barra minn hekk, l-iffissar tal-prijoritajiet matul l-implimentazzjoni tal-azzjonijiet diretti taċ-Ċentru Konġunt għar-Riċerka u l-attivitajiet tal-Istitut Ewropew tal-Innovazzjoni u t-Teknoloġija (EIT) se jkunu ikkoordinati adegwament ma’ partijiet oħra tal-Orizzont 2020. Barra minn hekk, f'ħafna każijiet, kontribuzzjoni effettiva lill-objettivi ta' Ewropa 2020 u l-Unjoni tal-Innovazzjoni se tesiġi li jiġu żviluppati soluzzjonijiet li huma interdixxiplinari fin-natura tagħhom u għalhekk jolqtu bosta objettivi speċifiċi tal-Orizzont 2020. Se tingħata attenzjoni partikolari lir-riċerka u l-innovazzjoni responsabbli. Il-ġens għandu jiġi indirizzat bħala kwistjoni trasversali sabiex jirrettifika l-iżbilanċi bejn in-nisa u l-irġiel, u biex tiġi integrata dimensjoni tas-sessi fl-ipprogrammar u kontenut tar-riċerka u l-innovazzjoni. Orizzont 2020 jinkludi dispożizzjonijiet speċifiċi biex jinċentiva tali azzjonijiet trasversali, inkluż permezz ta' raggruppament effiċjenti tal-baġits. Pereżempju, dan jinkludi wkoll il-possibilità għal sfidi tas-soċjetà u teknoloġiji abilitanti u industrijali li jagħmlu użu mid-dispożizzjonijiet għal strumenti finanzjarji u l-istrument iddedikat għall-SMEs. Azzjoni trasversali se tkun wkoll vitali fl-istimular tal-interazzjonijiet bejn sfidi tas-soċjetà u t-teknoloġiji abilitanti u industrijali meħtieġa biex jiġġeneraw kisbiet teknoloġiċi ewlenin. Eżempji ta' fejn dawn l-interazzjonijiet jistgħu jiġu żviluppati huma: l-isfera tas-saħħa elettronika, il-grilji intelliġenti, is-sistemi intelliġenti tat-trasport, l-integrazzjoni ta’ azzjonijiet klimatiċi, in-nanomediċina, il-materjali avvanzati għal vetturi ħfief jew l-iżvilupp ta' proċessi industrijali u prodotti b'bażi bijoloġika. Għaldaqstant se jiġu mrawma sinerġiji b'saħħithom bejn sfidi tas-soċjetà u l-iżvilupp ta' teknoloġiji abilitanti u industrijali ġeneriċi. Dan se jitqies espliċitament fl-iżvilupp ta' strateġiji multiannwali u l-iffissar tal-prijoritajiet għal kull wieħed minn dawn l-objettivi speċifiċi. Dan se jesiġi li l-partijiet interessati li jirrappreżentaw l-perspettivi differenti huma involuti bis-sħiħ fl-implimentazzjoni u f'ħafna każijiet, jeħtieġu wkoll azzjonijiet li jiġbru flimkien il-finanzjament minn teknoloġiji abilitanti u industrijali u l-isfidi tas-soċjetà kkonċernati. Se tingħata wkoll attenzjoni partikolari lill-koordinazzjoni tal-attivitajiet iffinanzjati permezz ta' Orizzont 2020 ma’ dawk appoġġati taħt programmi ta' finanzjament oħrajn tal-Unjoni, bħal pereżempju l-Politika Agrikola Komuni, il-Politika Komuni tas-Sajd jew l-Erasmus għal Kulħadd: il-Programm tal-Unjoni għall-Edukazzjoni, Taħriġ, Żgħażagħ u Sport jew il-Programm Saħħa għat-Tkabbir. Din tinkludi artikolazzjoni xierqa mal-fondi ta’ politika ta’ Koeżjoni, fejn l-appoġġ għall-bini ta’ kapaċità għar-riċerka u innovazzjoni fuq livell reġjonali jista' jaġixxi bħala ‘taraġ lejn l-eċċellenza', l-istabbilimenti ta' ċentri reġjonali ta' eċċellenza jistgħu jgħinu biex tonqos id-differenza fl-innovazzjoni ġewwa l-Ewropa jew fl-appoġġ għall-proġetti ta’ dimostrazzjoni u linja pilota fuq skala kbira jista’ jgħin fil-kisba tal-objettiv tal-ġenerazzjoni ta’ tmexxija industrijali ġewwa l-Ewropa. 4. Sħubija Sabiex jintlaħaq tkabbir sostenibbli fl-Ewropa, il-kontribuzzjoni tal-atturi pubbliċi u privati għandha tiġi ottimizzata. Dan huwa essenzjali biex tiġi kkonsolidata ż-Żona Ewropea tar-Riċerka u għat-twettiq tal-għanijiet tal-Unjoni ta’ Innovazzjoni, l-Aġenda Diġitali u inizjattivi ewlenin oħrajn tal-Ewropa 2020. Barra minn hekk, riċerka u innovazzjoni responsabbli jesiġu li l-aħjar soluzzjonijiet jiġu derivati minn interazzjonijiet bejn l-imsieħba li għandhom diversi perspettivi iżda interessi komuni. Orizzont 2020 jinkludi ambitu u sett ċar ta' kriterji għall-istabbiliment ta' sħubijiet pubbliċi pubbliċi u dawk privati pubbliċi. Sħubijiet privati pubbliċi jistgħu jkunu bbażati fuq arranġament kuntrattwali bejn atturi pubbliċi u privati u jistgħu, f'każijiet limitati, jkunu sħubijiet privati pubbliċi istituzzjonalizzati (bħal Inizjattivi Teknoloġiċi Konġunti u Impriżi Konġunti oħrajn). Sħubijiet pubbliċi pubbliċi u dawk privati pubbliċi eżistenti jistgħu jirċievu appoġġ minn Orizzont 2020, sakemm dawn jindirizzaw l-objettivi ta' Orizzont 2020, jissodisfaw il-kriterji stabbiliti f’Orizzont 2020 u juru li għamlu progress sinifikanti taħt is-Seba' Programm Kwadru għar-Riċerka, l-Iżvilupp Teknoloġiku u d-Dimostrazzjoni (FP7). Inizjattivi skont l-Artikolu 185 tat-Trattat appoġġati fl-ambitu tal-FP6 u/jew FP7 li għalihom jista' jiġi pprovdut appoġġ ulterjuri skont il-kundizzjonijiet ta' hawn fuq jinkludu: is-Sħubija għall-Provi Kliniċi bejn Pajjiżi Ewropej u Pajjiżi li qed Jiżviluppaw (EDCTP), Għajxien Megħjun Kontestwalment (AAL), il-Programm ta’ Riċerka u Żvilupp dwar il-Baħar Baltiku (BONUS), Eurostars u tl-Programm Ewropew għar-Riċerka tal-Metroloġija. Aktar appoġġ jista' jiġi pprovdut lill-Alleanza Ewropea għar-Riċerka dwar l-Enerġija (EERA) stabbilita taħt il-Pjan Strateġiku għat-Teknoloġija tal-Enerġija (Pjan SET). Impriża Konġunta stabbilita fl-FP7 taħt l-Artikolu 187 tat-Trattat, li għaliha jista' jiġi pprovdut appoġġ ulterjuri skont il-kundizzjonijiet ta' hawn fuq huma: l-Inizjattiva tal-Mediċini Innovattivi (IMI), Clean Sky, Riċerka dwar il-Ġestjoni tat-Traffiku bl-Ajru tal-Ajru Uniku Ewropew (SESAR), Ċelloli tal-Fjuwil u Idroġenu (FCH), u Sistemi Inkorporati tal-Kompjuter (ARTEMIS) u n-Nanoelettronika (ENIAC). L-aħħar tnejn jistgħu jiġu kkombinati f'inizjattiva unika. Sħubiji privati pubbliċi oħrajn appoġġati taħt l-FP7 li għalihom jista' jiġi pprovdut appoġġ ulterjuri skont il-kundizzjonijiet ta' hawn fuq huma: Fabbriki tal-futur, Bini Effiċjenti fl-Enerġija, l-Inizjattiva Ewropea tal-Karozzi Ekoloġiċi, l-Internet Futur. Aktar appoġġ jista' jiġi pprovdut ukoll lill-Inizjattivi Industrijali Ewropej (EIIs) stabbiliti taħt il-Pjan SET. Aktar sħubijiet pubbliċi pubbliċi u sħubijiet privati pubbliċi jistgħu jiġu varati taħt l-inizjattiva Orizzont 2020 meta jissodisfaw kriterji ddefiniti. Dan jista' jinkludi sħubijiet dwar Teknoloġiji tal-Informazzjoni u l-Komunikazzjoni fl-oqsma il-Fotonika u Robotika, dwar l-industriji tal-ipproċessar sostenibbli, dwar l-industriji b'bażi bijoloġika u dwar it- teknoloġiji tas-sigurtà għas-sorveljanza tal-fruntieri marittimi. Parti I Xjenza Eċċellenti 1. Kunsill Ewropew għar-Riċerka Il-Kunsill Ewropew għar-Riċerka (l-ERC) se jippromwovi l-aħjar riċerka fil-fruntieri tal-għarfien. Ir-riċerka fil-fruntieri u lil hinn mill-fehim kurrenti hija ta’ importanza kritika għall-benessri ekonomiku u soċjali, u inizjattiva intrinsikament riskjuża, li tavvanza f'oqsma ġodda ta’ riċerka u li joffru l-akbar sfida u kkaratterizzata mill-assenza ta' konfini dixxiplinari. Sabiex jiġu stimulati avvanzi sostanzjali fil-fruntieri tal-għarfien, l-ERC se jappoġġa lill-gruppi individwali sabiex iwettqu riċerka fi kwalunkwe qasam tar-riċerka xjentifika u teknoloġika bażika li taqa’ fl-ambitu tal-Orizzont 2020, inklużi l-inġinerija, ix-xjenzi soċjoekonomiċi u l-istudji umanistiċi. Kif xieraq, is-suġġetti ta’ riċerka jew il-gruppi ta' mira speċifiċi (pereżempju riċerkaturi tal-ġenerazzjoni ġdida/timijiet emerġenti) jistgħu jitqiesu, li jsegwu objettivi tal-programm u l-ħtiġijiet għall-implimentazzjoni effiċjenti. Għandha tingħata attenzjoni partikolari lill-oqsma emerġenti u li qed jikbru b'rata mgħaġġla fil-fruntiera tal-għarfien, u fl-interfaċċja bejn id-dixxiplini. Riċerkaturi indipendenti ta’ kwalunkwe età, inklużi r-riċerkaturi li għadhom jibdew, li jagħmlu t-tranżizzjoni sabiex ikunu mexxejja indipendenti tar-riċerka bil-ħila tagħhom, minn kwalukwe pajjiż fid-dinja għandhom ikunu appoġġati sabiex iwettqu r-riċerka tagħhom fl-Ewropa. Se jiġi segwit l-approċċ investigattiv . Dan ifisser illi l-programm għandu jappoġġa l-proġetti mwettqa mir-riċerkaturi dwar suġġetti tal-għażla tagħhom fl-ambitu tas-sejħa għall-proposti. Il-proposti se jiġu evalwati skont il-kriterju uniku ta’ eċċellenza kif ġudikat minn analiżi inter pares, filwaqt li titqies l-eċċellenza fit-timijiet ġodda, riċerkaturi tal-ġenerazzjoni li jmiss, kif ukoll gruppi stabbiliti, u b’attenzjoni partikolari għall-proposti ferm pijuneristiċi u li korrispondentement jinvolvu riskji xjentifiċi għolja. L-ERC se jopera bħala korp ta' finanzjament immexxi mix-xjenza magħmul minn Kunsill Xjentifiku indipendenti, appoġġat minn struttura ddedikata għall-implimentazzjoni li hija ħafifa u kosteffettiva. Il-Kunsill Xjentifiku tal-ERC jistabbilixxi l-istrateġija xjentifika globali u se jkollu l-awtorità sħiħa fuq deċiżjonijiet dwar it-tip ta’ riċerka li se tiġi ffinanzjata. Il-Kunsill Xjentifiku se jistabbilixxi l-programm ta’ ħidma biex jintlaħqu l-objettivi tal-ERC bbażati fuq l-istrateġija xjentifika tiegħu kif deskritt hawn taħt. Dan għandu jistabbilixxi l-inizjattivi ta’ kooperazzjoni internazzjonali meħtieġa skont l-istrateġija xjentifika tiegħu, inklużi l-attivitajiet ta’ komunikazzjoni sabiex tiżdied il-viżibbiltà tal-ERC għall-aħjar riċerkaturi minn madwar id-dinja. Il-Kunsill Xjentifiku se josserva kontinwament l-operazzjoni tal-iskemi ta’ finanzjament tal-ERC u jikkunsidra kif l-aħjar jikseb l-objettivi usa’ tiegħu. Dan se jiżviluppa t-taħlita tal-ERC ta’ miżuri ta' appoġġ kif meħtieġ sabiex jirrispondi għall-ħtiġijiet emerġenti. L-ERC se jimmira għall-eċċellenza fl-operazzjonijiet tiegħu stess. L-ispejjeż amministrattivi u tal-persunal għall-ERC fir-rigward tal-Kunsill Xjentifiku u l-istruttura ta’ implimentazzjoni ddedikata għandhom ikunu konsistenti ma’ ġestjoni effiċjenti u kosteffettiva. In-nefqa amministrattiva se tinżamm baxxa kemm jista’ jkun, konsistenti mal-iżgurar tal-aħjar implimentazzjoni possibbli tar-riżorsi neċessarji, sabiex jiġi mmassimizzat il-finanzjament tar-riċerka fil-fruntieri tal-għarfien. Se jkun hemm premjijiet tal-ERC u l-għotijiet jingħataw skont proċeduri sempliċi sabiex tinżamm l-attenzjoni fuq l-eċċellenza, l-inkoraġġiment ta’ inizjattiva u l-kombinazzjoni tal-flessibiltà mar-responsabbiltà. L-ERC għandu jħares kontinwament lejn modi ulterjuri sabiex jissimplifika u jtejjeb il-proċeduri sabiex ikun żgurat li dawn il-prinċipji jiġu sodisfatti. Minħabba l-istruttura unika u r-rwol tal-ERC bħala korp tal-finanzjament immexxi mix-xjenza, l-implimentazzjoni u l-ġestjoni tal-attivitajiet tal-ERC għandhom jiġu riveduti u evalwati fuq bażi kontinwa bl-involviment sħiħ tal-Kunsill Xjentifiku sabiex jevalwa l-kisbiet tiegħu u jaġġusta u jtejjeb il-proċeduri u l-istrutturi abbażi tal-esperjenza. 1.1. Il-Kunsill Xjentifiku Sabiex iwettaq il-kompiti tiegħu, kif stipulat fl-Artikolu 7, il-Kunsill Xjentifiku se: (1) Strateġija xjentifika: – jistabbilixxi l-istrateġija xjentifika globali għall-ERC, fid-dawl tal-opportunitajiet xjentifiċi u l-ħtiġijiet xjentifiċi Ewropej; – jiżgura fuq bażi permanenti, skont l-istrateġija xjentifika, l-istabbiliment tal-programm ta’ ħidma u l-modifiki neċessarji, inklużi l-iskemi ta’ finanzjament, is-sejħiet għall-proposti u l-kriterji u, skont il-ħtieġa, id-definizzjoni ta’ suġġetti speċifiċi jew gruppi ta' mira (pereżempju timijiet li għadhom jibdew/emerġenti); (2) Ġestjoni, monitoraġġ u kontroll tal-kwalità xjentifiċi, : – jistabbilixxi, kif xieraq, minn perspettiva xjentifika, pożizzjonijiet dwar l-implimentazzjoni u l-ġestjoni tas-sejħiet għall-proposti, il-kriterji ta' evalwazzjoni, il-proċessi ta’ analiżi inter pares inklużi l-għażla tal-esperti, il-metodi tal-analiżi inter pares u l-evalwazzjoni tal-proposta u r-regoli ta' implimentazzjoni u linji gwida neċessarji li, abbażi tagħhom, il-proposta li għandha tiġi ffinanzjata tiġi determinata taħt is-superviżjoni tal-Kunsill Xjentifiku; kif ukoll kwalunwke kwistjoni oħra li taffettwa l-kisbiet u l-impatt tal-attivitajiet tal-ERC, u l-kwalità tar-riċerka mwettqa, inklużi d-dispożizzjonijiet prinċipali tal-Mudell tal-Ftehim ta' Għotja tal-ERC; – jimmonitorja l-kwalità tal-operazzjonijiet u jevalwa l-implimentazzjoni u l-kisbiet u jagħmel rakkomandazzjonijiet għall-azzjonijiet ta' korrezzjoni jew futuri. (3) Komunikazzjoni u disseminazzjoni: – jiżgura l-komunikazzjoni mal-komunità xjentifika u partijiet interessati ewlenin interessati dwar l-attivitajiet u l-kisbiet tal-ERC; – jirrapporta b’mod regolari lill-Kummissjoni dwar l-attivitajiet tiegħu. Il-Kunsill Xjentifiku għandu l-awtorità sħiħa fuq deċiżjonijiet dwar it-tip ta’ riċerka li għandha tiġi ffinanzjata u huwa l-garanti tal-kwalità tal-attività mill-perspettiva xjentifika. Fejn ikun xieraq, il-Kunsill Xjentifiku għandu jikkonsulta mal-Komunità xjentifika, tal-inġinerija u akkademika. Il-membri tal-Kunsill Xjentifiku għandhom ikunu kkumpensati tal-kompiti li huma jwettqu permezz ta' onorarja u, fejn xieraq, ir-rimborż tal-ispejjeż għall-ivvjaġġar u għall-manteniment. Il-President tal-ERC se jirrisjedi ġewwa Brussel għat-tul ta' żmien tal-ħatra u jiddedika l-biċċa l-kbira tal-ħin tiegħu/tagħha[17] lill-ħidma tal-ERC. Hu/hi se j/tkun irrimunerat f'livell kumparabbli mal-maniġment għoli tal-Kummissjoni. Il-Kunsill Xjentifiku għandu jeleġġi minn fost il-membri tiegħu tliet Viċi-Presidenti li għandhom jassistu lill-President fir-rappreżentanza tiegħu u fl-organizzazzjoni tal-ħidma tiegħu. Iż-żewġ Viċi-Presidenti jista’ jkollhom ukoll t-titlu ta' Viċi-President tal-Kunsill Ewropew għar-Riċerka. Se jiġi pprovdut appoġġ lit-tliet Viċi President sabiex tiġi żgurata assistenza amministrattiva lokali adegwata fl-istituti ta' oriġini tagħhom. 1.2. Struttura ddedikata għall-implimentazzjoni L-istruttura ddedikata għall-implimentazzjoni għandha tkun responsabbli għall-aspetti kollha tal-implimentazzjoni amministrattiva u l-eżekuzzjoni tal-programm, kif previst fil-progamm ta’ ħidma. Din se timplimenta, b’mod partikolari, il-proċedura ta’ evalwazzjoni, l-analiżi inter pares u l-proċess tal-għażla skont l-istrateġija stabbilita mill-Kunsill Xjentifiku u għandha tiżgura l-ġestjoni finanzjarja u xjentifika tal-għotjiet. L-istruttura ddedikata għall-implimentazzjoni għandha tappoġġa l-Kunsill Xjentifiku fit-twettiq tal-kompiti kollha tiegħu stipulati hawn fuq, tipprovdi aċċess għad-dokumenti neċessarji u d-dejta fil-pussess tagħha, u żżomm lill-Kunsill Xjentifiku infurmat dwar l-attivitajiet tagħha. Sabiex tiġi żgurata kollaborazzjoni effettiva mal-istruttura ddedikata għall-implimentazzjoni dwar kwistjonijiet ta’ strateġija u operattivi, it-tmexxija tal-Kunsill Xjentifiku u d-Direttur tal-istruttura ddedikata għall-implimentazzjoni għandhom iżommu laqgħat regolari ta' koordinazzjoni. Il-ġestjoni tal-ERC se titwettaq minn persunal reklutat għal dak l-għan, inklużi, fejn meħtieġ, uffiċjali tal-istituzzjonijiet tal-UE u se tkopri biss il-ħtiġijiet amministrattivi reali sabiex tiġi żgurata l-istabbilità u l-kontinwità neċessarji għal amministrazzjoni effettiva. 1.3. Rwol tal-Kummissjoni Sabiex jiġu ssodisfati r-responsabbilitajiet tagħha, kif stabbiliti fl-Artikoli 6,7 u 8 il-Kummissjoni għandha: – taħtar il-President tal-ERC, tiżgura l-kontinwità u t-tiġdid tal-Kunsill Xjentifiku u tipprovdu appoġġ għal Kumitat ta' Identifikazzjoni permanenti għall-identifikazzjoni tal-membri futuri tal-Kunsill Xjentifiku; – tiżgura l-kontinwità tal-istruttura ddedikata għall-implimentazzjoni u d-delega ta’ kompiti u responsabbilitajiet għaliha, filwaqt li jitqiesu l-opinjonijiet tal-Kunsill Xjentifiku; – taħtar id-Direttur u l-Persunal Superjuri tal-istruttura ddedikata għall-implimentazzjoni, filwaqt li jitqiesu l-opinjonijiet tal-Kunsill Xjentifiku; – tiżgura l-adozzjoni f’waqtha tal-programm ta’ ħidma, il-pożizzjonijiet fir-rigward tal-metodoloġija ta’ implimentazzjoni u r-regoli neċessarji ta’ implimentazzjoni kif previst fir-Regoli ta’ Sottomissjoni tal-ERC u l-Mudell tal-Ftehim ta' Għotja tal-ERC, filwaqt li jitqiesu l-pożizzjonijiet tal-Kunsill Xjentifiku; – tinforma b’mod regolari l-kumitat tal-programm dwar l-implimentazzjoni tal-attivitajiet tal-ERC; 2. Teknoloġiji Futuri u Emerġenti L-attivitajiet tat-Teknoloġiji Futuri u Emerġenti (FET) se jikkonkrettizzaw it-tipi differenti ta' loġika ta’ intervent, minn dik kompletament miftuħa għal dik ta' gradi li jvarjaw ta’ strutturar ta’ suġġetti, komunitajiet u finanzjament, strutturati madwar tliet pilastri: 2.1. FET Miftuħin: trawwim ta’ ideat ġodda L-appoġġ għal sett kbir ta’ proġetti ta’ riċerka kollaborattiva embrijoniċi, ta' xjenza u tekonoloġija viżjonarja b'riskju għoli huwa neċessarju għall-esplorazzjoni ta' suċċess ta' sisien ġodda għal teknoloġiji futuri radikalment ġodda. Billi tkun espliċitament mhux topika u mhux preskritta, din l-attività tippermetti ideat ġodda kull meta dawn jitfaċċaw u minn kull fejn jiġu, fi ħdan l-ispettru usa' ta’ temi u dixxiplini. It-trawwim ta’ tali ideat fraġli jesiġi approċċ ta’ riċerka veloċi, li jipproteġi mir-riskju u b’interdixxiplinarjetà għolja, li jmur lil hinn sew mill-isferi stretti tat-teknoloġija. L-attirar u l-istimular tal-parteċipazzjoni ta’ atturi ġodda b’potenzjal għoli fir-riċerka u l-innovazzjoni, bħal pereżempju riċerkaturi żgħażagħ u SMEs b’teknoloġija għolja huma wkoll importanti għat-trawwim ta’ mexxejja xjentifiċi u industrijali tal-futur. 2.2. FET Proattivi: trawwim ta’ temi u komunitajiet emerġenti Oqsma u temi ġodda jeħtieġu li jiġu mmaturati, permezz tal-ħidma lejn l-istrutturar ta’ komunitajiet emerġenti u l-appoġġ għat-tfassil u żvilupp ta’ temi trasformattivi ta’ riċerka. Il-benefiċċji prinċipali ta’ dan l-approċċ ta' strutturar, iżda esplorattiv, huma l-oqsma emerġenti ġodda li għadhom mhux lesti għall-inklużjoni fil-pjan direzzjonali tar-riċerka industrijali, u l-bini u l-istrutturar ta’ komunitajiet ta’ riċerka madwarhom. Dan iwettaq il-pass minn kollaborazzjonijiet bejn għadd żgħir ta’ riċerkaturi, għal raggruppament ta’ proġetti li kull wieħed minnhom jindirizza aspetti ta’ tema ta’ riċerka u jaqsam ir-riżultati. 2.3. FET Ewlenin: l-indirizzar tal-isfidi kbar tax-xjenza u t-teknoloġija interdixxiplinari L-inizjattivi ta’ riċerka fi ħdan l-isfida huma mmexxija mix-xjenza, fuq skala kbira, multidixxiplinari u msejsa fuq objettiv viżjonarju li jgħaqqad. Dawn jindirrizzaw l-isfidi l-kbar tax-xjenza u teknoloġija li jesiġu kooperazzjoni fost firxa ta’ dixxiplini, komunitajiet u programmi. Il-progress xjentifiku għandu jipprovdi bażi soda u wiesgħa għall-innovazzjoni teknoloġika futura u sfruttar ekonomiku, kif ukoll benefiċċji ġodda għas-soċjetà. In-natura u d-daqs ġenerali jimplikaw li jistgħu biss jiġu realizzati permezz ta’ sforz unit u sostnut (fl-ordni ta’ terminu ta’ 10 snin). L-attivitajiet fit-tliet pilastri tal-FET huma kkumpementati minn firxa wiesgħa ta’ netwerking u attivitajiet ibbażati fuq il-komunità għall-ħolqien ta’ bażi Ewropea fertili u vibranti għal riċerka mmexxija mix-xjenza lejn teknoloġiji futuri. Dawn għandhom jappoġġaw l-iżviluppi futuri tal-attivitajiet tal-FET, irawwmu d-dibattitu dwar l-implikazzjonijiet ta’ teknoloġiji ġodda, u jaċċelleraw l-impatt. 2.4. Aspetti speċifiċi tal-implimentazzjoni Bord Konsultattiv tal-FET għandu jipprovdi l-kontribuzzjoni tal-partijiet interessati dwar l-istrateġija xjentifika globali, inkluża d-definizzjoni tal-programm ta’ ħidma. L-FET se jkomplu jkunu mmexxija mix-xjenza appoġġati minn struttura ta’ implimentazzjoni ħafifa u effiċjenti. Proċeduri amministrattivi sempliċi se jiġu adottati sabiex iżommu l-iffukar fuq l-eċċellenza fl-innovazzjoni teknoloġika mmexxija mix-xjenza, jinkoraġixxu l-inizjattiva u jikkombinaw il-flessibiltà mar-responsabbiltà. L-aktar approċċi xierqa se jintużaw biex jiġi eżaminat ix-xenarju tar-riċerka (pereżempju, għal analiżi tal-portafoll) u biex jinvolvu komunitajiet ta’ partijiet interessati (pereżempju, għall-konsultazzjonijiet). L-għan se jkun it-titjib kontinwu, u t-tiftixa għal modi ulterjuri biex jiġu ssimplifikati u mtejba proċeduri sabiex jiġi żgurat li dawn il-prinċipji huma ssodisfati. Se jitwettqu valutazzjoniet tal-effettività u l-impatt tal-attivitajiet FET, li jikkumplimentaw dawk fuq livell ta' programm. Minħabba l-missjoni tagħhom ta’ trawwim ta’ riċerka mmexxija mix-xjenza lejn teknoloġiji futuri, l-FET jippruvaw jiġbru flimkien l-atturi mix-xjenza, it-teknoloġija u l-innovazzjoni. L-FET għandhom għalhekk ikollhom rwol attiv u katalittiku fl-istimular ta’ mentalità ġdida, prattiki ġodda u kollaborazzjonijiet ġodda. Attivitajiet tal-gruppi tal-FET miftuħa għat-tiftix komplet minn isfel għal fuq għal ideat ġodda promettenti. Ir-riskju għoli implikat minn tali idea huwa ribattut permezz tal-esplorazzjoni ta' ħafna minnhom. L-effiċjenza f’termini ta’ ħin u riżorsi, l-ispiża baxxa tal-opportunità għall-proponenti, u l-ftuħ mhux disputat għall-ideat mhux konvenzjonali u interdixxiplinari huma l-karatteristiċi prinċipali ta' dawn l-attivitajiet. Skemi ta’ sottomissjoni ħfief u rapidi u kontinwament miftuħin se jfittxu ideat ġodda ta’ riċerka promettenti b'riskju għoli u se jinkludu binarji għal atturi tal-innovazzjoni ġodda u b'potenzjal qawwi, bħal pereżempju riċerkaturi żgħażagħ u SMEs b'teknoloġija avvanzata. Dan se jiġi kkumplimentat b'attivitajiet li jistimulaw, b'mod attiv, ħsieb kreattiv lil hinn mill-konvenzjoni. FET proattivi: din l-attività regolarment tiftaħ sejħiet dwar diversi temi b’riskju għoli u b’potenzjal innovattiv qawwi, iffinanzjati f’tali livell li jistgħu jintgħażlu diversi proġetti. Dawn il-proġetti se jkollhom l-appoġġ tal-azzjonijiet ta’ bini tal-komunità li jrawwmu l-attivitajiet bħall-avvenimenti konġunti, żvilupp ta’ kurrikula u pjanijiet direzzjonali ta’ riċerka ġodda. L-għażla tat-temi se tqis l-eċċellenza fir-riċerka mmexxija mix-xjenza lejn teknoloġiji futuri, il-potenzjal għall-ħolqien ta' massa kritika u l-impatt fuq ix-xjenza u teknoloġija. Għadd ta’ inizjattivi ffukati fuq skala kbira (FET Ewlenin) se jiġu implimentati. Dawn se jkunu bbażati fuq sħubijiet li jippermettu l-kombinazzjoni tal-kontributi tal-UE, kif ukoll dawk nazzjonali u privati, bi grad għolja ta’ awtonomija u flessibiltà fl-implimentazzjoni li jippermettu l-inizjattiva ewlenija ssegwi mill-qrib pjan direzzjonali ta’ riċerka appoġġat b’mod wiesa’. L-għażla se tqis l-għan li jgħaqqad, l-impatt, l-integrazzjoni tal-partijiet interessati u r-riżorsi taħt pjan direzzjonali koeżiv ta' riċerka u l-appoġġ mill-partijiet interessati u programmi ta' riċerka nazzjonali/reġjonali 3. Azzjonijiet Marie Curie 3.1. Trawwim ta' ħiliet ġodda permezz ta’ taħriġ iniżjali eċċellenti tar-riċerkaturi L-Ewropa għandha bżonn bażi ta’ riżorsi umani b’saħħitha u kreattiva, mobbli fost il-pajjiżi u setturi b’kombinazzjoni tajba ta’ ħiliet biex ikun hemm innovazzjoni u biex jiġu kkonvertiti l-għarfien u l-ideat fi prodotti u servizzi għall-benefiċċju ekonomiku u soċjali. Dan se jinkiseb b’mod partikolari permezz tal-istrutturar u ż-żieda fl-eċċellenza f’parti sostanzjali tat-taħriġ inizjali ta’ kwalità għolja tar-riċerkaturi fl-istadju bikri u kandidati għad-dottorat fost l-Istati Membri u l-pajjiżi assoċjati kollha. Billi r-riċerkaturi jiġu mgħammra, fl-istadju bikri, b’diversità ta’ ħiliet li se jippermettuhom jaffrontaw l-isfidi kurrenti u futuri, il-ġenerazzjoni li jmiss ta’ riċerkaturi se tibbenefika mill-prospetti mtejba ta’ karriera kemm fis-setturi pubbliċi kfi ukoll dawk privati, biex b'hekk ukoll tiżdied l-inċentiva għaż-żgħażagħ sabiex jagħżlu karrieri fir-riċerka. L-azzjoni se tiġi implimentata permezz tal-appoġġ għall-programmi ta' taħriġ ta' riċerka magħżula b'kompetizzjoni madwar l-UE implimentati minn sħubijiet ta' universitajiet, istituzzjonijiet ta' riċerka, negozji, SMEs u atturi soċjoekonomiċi oħra minn pajjiżi differenti madwar l-Ewropea u lil hinn minnha. Istituzzjonijiet individwali li huma kapaċi jipprovdu l-istess ambjent ta’ tisħiħ għandhom jiġu appoġġati. Il-flessibilità fl-implimentazzjoni tal-objettivi se tkun żgurata sabiex jiġu indirizzati l-ħtiġijiet differenti. Normalment is-sħubijiet ta’ suċċess se jieħdu l-għamla ta’ netwerks ta’ taħriġ ta’ riċerka jew dottorati industrijali, filwaqt li l-istituzzjonijiet individwali se jkunu normalment involuti fil-programmi dottorali innovattivi. F’dan il-qafas, l-appoġġ huwa previst għall-aħjar riċerkaturi fl-istadju bikri minn kwalunkwe pajjiż sabiex jingħaqdu f’dawn il-programmi eċċellenti. Dawn il-programmi ta’ taħriġ ser jindirizzaw l-iżvilupp u t-twessigħ tal-kompetenzi bażiċi ta’ riċerka, filwaqt li r-riċerkaturi jingħataw taħriġ għal moħħ kreattiv, perspettiva intraprenditorjali u ħiliet ta' innovazzjoni li jikkorrispondu għall-ħtieġijiet futuri tas-suq tax-xogħol. Il-programmi se jipprovdu wkoll taħriġ f’kompetenzi li jistgħu jiġu trasferiti, bħax-xogħol f'tim, it-teħid ta' riskji, il-ġestjoni ta’ proġetti, l-istandardizzazzjoni, l-intraprenditorija, l-etika, id-dritt ta' proprjetà intellettwali, il-komunikazzjoni ġenerali u l-komunikazzjoni fis-soċjetà li huma essenzjali għall-ġenerazzjoni, l-iżvilupp, il-kummerċjalizzazzjoni u d-diffużjoni tal-innovazzjoni. 3.2. Trawwim tal-eċċellenza permezz ta’ mobbiltà transkonfinali u transettorjali L-Ewropa għandha tkun attraenti għall-aħjar riċerkaturi, kemm dawk Ewropej kif ukoll dawk mhux Ewropej. Dan se jinkiseb b’mod partikolari permezz ta’ appoġġ għal opportunitajiet ta’ karriera attraenti għar-riċerkaturi b’esperjenza fis-setturi pubbliċi u privati, u billi jiġu mħeġġa li jiċċaqalqu bejn il-pajjiżi, setturi u dixxiplini sabiex iżidu l-potenzjal kreattiv u innovattiv tagħhom. Il-finanzjament għandu jsir lill-aħjar riċerkaturi u dawk l-iktar promettenti, irrispettivament min-nazzjonalità tagħhom, li jixtiequ jiżviluppaw il-ħiliet tagħhom permezz ta’ esperjenza ta' mobbiltà transnazzjonali jew internazzjonali. Dawn jistgħu jkunu appoġġati matul l-istadji differenti tal-karriera tagħhom, inklużi dawk l-iktar subalterni eżatt wara l-grad dottorali tagħhom jew esperjenza ekwivalenti. Dawn ir-riċerkaturi għandhom jirċievu fondi bil-kondizzjoni li huma jiċċaqilqu minn pajjiż għall-ieħor sabiex iwessgħu jew japprofondixxu l-kompetenzi tagħhom fl-universitajiet, l-istituzzjonijiet ta’ riċerka, in-negozji, l-SMEs jew l-atturi soċjoekonomiċi l-oħra tal-għażla tagħhom, li jaħdmu fuq proġetti ta’ riċerka li jaqblu mal-ħtieġijiet u interessi personali tagħhom. Dawn se jkunu wkoll imħeġġa jiċċaqilqu mis-settur pubbliku għal dak privat jew viċiversa permezz tal-appoġġ ta' stazzjonar temporanju. L-opportunitajiet part-time li jippermettu pożizzjonijiet kombinati kemm fis-setturi pubbliċi u dawk privati se jkunu wkoll appoġġati sabiex jiżdied it-trasferiment ta' għarfien bejn is-setturi u jiġi mħeġġeġ ukoll il-ħolqien ta' bidu ta’ negozji. Tali opportunitajiet ta’ riċerka mfassla apposta se jgħinu lil riċerkaturi promettenti jsiru kompletament indipendenti u jiffaċilitaw iċ-ċaqliq bejn is-setturi pubbliċi u privati. Sabiex jiġi sfruttat bis-sħiħ il-potenzjal eżistenti tar-riċerkaturi, se jiġu wkoll appoġġati l-possibilitajiet għall-bidu mill-ġdid ta’ karriera ta’ riċerka wara waqfa. 3.3. Stimular tal-innovazzjoni permezz tad-dakkir reċiproku tal-għarfien L-isfidi tas-soċjetà qed isiru iktar u iktar globali u transkonfinali u kollaborazzjonijiet transettorjali huma kruċjali sabiex dawn jiġu affrontati b’suċċess. Il-qsim ta’ għarfien u ideat mir-riċerka lis-suq huwa għalhekk vitali u jista’ jinkiseb biss permezz tal-konnessjoni tal-persuni. Dan se jkun promoss permezz ta' appoġġ għal skambji flessibbli ta’ persunal, ta’ ħiliet għolja fir-riċerka u l-innovazzjoni, bejn is-setturi, pajjiżi u dixxiplini. Il-finanzjament Ewropew se jappoġġa l-iskambji ta’ żmien qasir tal-persunal tar-riċerka u l-innovazzjoni fi ħdan l-isħubijiet tal-universitajiet, l-istituzzjonijiet ta' riċerka, in-negozji, l-SMEs u l-atturi soċjoekonomiċi oħrajn madwar l-Ewropa, kif ukoll bejn l-Ewropa u l-pajjiżi terzi sabiex tiġi rinfurzata l-kooperazzjoni internazzjonali. Dan se jkun miftuħ għall-persunal tar-riċerka u l-innovazzjoni fil-livelli kollha ta’ karriera, mill-aktar subaltern (postuniversitarju) għall-aktar suprjuri (maniġment), inkluż ukoll il-persunal amministrattiv u tekniku. 3.4. Żieda tal-impatt strutturali permezz tal-kofinanzjament tal-attivitajiet L-istimular tal-programmi reġjonali, nazzjonali jew internazzjonali sabiex titrawwem l-eċċellenza u jinfirxu l-aħjar prattiki tal-Azzjonijiet Marie Curie f’termini ta' possibilitajiet ta’ mobbiltà madwar l-Ewropa għat-taħriġ tar-riċerkaturi, l-iżvilupp tal-karriera u l-iskambju ta’ persunal se jżid l-impatt numeriku u strutturali tal-Azzjonijiet Marie Curie. Dan se jżid ukoll l-ġibda ta’ ċentri ta’ eċċellenza madwar l-Ewropa. Dan se jinkseb permezz tal-kofinanzjament ta’ programmi reġjonali, nazzjonali, privati u internazzjonali, ġodda jew eżistenti, sabiex jinfetħu u jipprovdu taħriġ ta' riċerka internazzjonali, intersettorjali u interdixxiplinari, kif ukoll il-mobbiltà tar-riċerkaturi u l-persunal tal-innovazzjoni transkonfinali u intrasettojrali u fl-istadji kollha tal-karriera tagħhom. Dan se jippermetti l-isfruttar ta' sinerġiji bejn l-azzjonijiet tal-UE u dawk fil-livell reġjonali u nazzjonali, billi tiġi miġġielda l-frammentazzjoni f’termini ta’ objettivi, metodi ta’ evalwazzjoni u kundizzjonijiet tax-xogħol tar-riċerkaturi. 3.5. Appoġġ u azzjonijiet speċifiċi ta' politika Sabiex tintlaqa’ l-isfida b’mod effiċjenti se jkun essenzjali li jiġi mmonitorjat il-progress. Il-programm se jappoġġa l-iżvilupp ta’ indikaturi u l-analiżi tad-dejta relatata mal-mobbiltà, il-ħiliet u l-karrieri tar-riċerkaturi bl-għan li jikkontribwixxu għall-identifikazzjoni ta' distakki fl-azzjonijiet Marie Curie u t-titjib tal-impatt ta’ dawn l-azzjonijiet. Dawn l-attivitajiet se jiġu implimentati bit-tiftix tas-sinerġiji u koordinazzjoni mill-qrib mal-azzjonijiet ta’ appoġġ tal-politika fir-rigward tar-riċerkaturi, il-ħaddiema tagħhom u dawk li jipprovdu l-finanzjament imwettqa taħt is-‘Soċjetajiet inklużivi, innovattivi u siguri’. L-azzjonijiet speċifiċi se jiġu ffinanzjati biex jappoġġaw inizjattivi biex titqajjem kuxjenza dwar l-importanza ta’ karriera fir-riċerka għall-parteċipanti fl-azzjonijiet Marie Curie, u biex jinxterdu r-riżultati tar-riċerka u l-innovazzjoni li joħorġu mill-għotjiet appoġġati mill-Azzjonijiet Marie Curie Sabiex jiżdied aktar l-impatt tal-Azzjonijiet Marie Curie, in-netwerking bejn ir-riċerkaturi Marie Curie (attwali u tal-passat) se jissaħħaħ permezz ta' strateġija tas-servizzi tal-alumni. Dawn se jvarjaw mill-appoġġ għal forum ta' kuntatt u skambju bejn ir-riċerkaturi, b'possibilitajiet ta' esplorazzjoni ta' kollaborazzjonijiet u oppotunitajiet ta’ impjiegi, għall-organizzazzjoni ta’ avvenimenti konġunti u l-involviment tal-imsieħba fl-attivitajiet ta’ komunikazzjoni bħala ambaxxaturi għall-Azzjonijiet Marie Curie u għaż-Żona Ewropea tar-Riċerka. 3.6. Aspetti speċifiċi tal-implimentazzjoni L-Azzjonijiet Marie Curie se jkunu miftuħa għal-attivitajiet ta’ taħriġ u żvilupp tal-karriera fi ħdan l-isferi kollha ta’ riċerka u innovazzjoni indirizzati taħt it-Trattat, minn riċerka bażika sa użu mis-suq u servizzi ta’ innovazzjoni. Il-qasam tar-riċerka u l-innovazzjoni kif ukoll is-setturi se jintgħażlu liberament mill-applikanti. Biex jibbenefikaw mill-bażi tal-għarfien imxerrda madwar id-dinja , l-azzjonijiet Marie Curie se jkunu miftuħa għar-riċerkaturi u l-persunal tal-innovazzjoni, kif ukoll l-universitajiet, l-istituzzjonijiet ta’ riċerka, in-negozji u atturi soċjoekonomiċi oħra mill-pajjiżi kollha, inkluż pajjiżi terzi taħt il-kundizzjonijiet iddefiniti fir-Regolament (UE) xx/2012 (Regoli għall-Parteċipazzjoni). Matul l-attivitajiet kollha deskritti hawn fuq, se tingħata attenzjoni lill-inkoraġġiment ta' parteċipazzjoni b'saħħitha tal-impriżi, b'mod partikolari l-SMEs, kif ukoll l-atturi soċjoekonomiċi l-oħra għall-implimentazzjoni u impatt ta' suċċess tal-azzjonijiet Marie Curie. Il-kollaborazzjoni fit-tul bejn l-edukazzjoni ogħla, l-organizzazzjonijiet ta’ riċerka u s-settur privat, li tqis il-protezzjoni tad-drittijiet ta’ proprjetà intellettwali, hija promossa matul l-Azzjonijiet Marie Curie kollha. Tinżamm il-possibilità, jekk ikun hemm il-ħtieġa speċifika, li jiġu mmirati ċerti attivitajiet taħt il-programm fir-rigward ta' sfidi tas-soċjetà, tipi ta’ istituzzjonijiet ta’ riċerka u innovazzjoni, jew postijiet ġeografiċi speċifiċi sabiex jirreaġixxu għall-evoluzzjoni tar-rekwiżiti tal-Ewropa f’termini ta’ ħiliet, taħriġ fir-riċerka, żvilupp tal-karriera u kondiviżjoni tal-għarfien. Sabiex ikunu miftuħin għas-sorsi kollha ta’ talent, il-miżuri ġenerali biex jingħelbu kwalunkwe distorsjonijiet fl-aċċess għall-għotjiet se ikunu żgurati, pereżempju, billi jiġu mħeġġa opportunitajiet ugwali fl-Azzjonijiet Marie Curie u permezz ta’ parametri tal-ġens tal-parteċipazzjoni. Barra minn hekk, l-azzjonijiet Marie Curie se jappoġġaw ir-riċerkaturi biex jiġu stabbiliti f’karriera iktar stabbli u jiżguraw li jkunu jistgħu jiksbu l-bilanċ xieraq bejn ix-xogħol u l-ħajja privata, filwaqt li titqies is-sitwazzjoni familjari, u jikkontribwixxi sabiex tiġi ffaċilitata t-tkomplija ta’ karriera fir-riċerka wara waqfa. Il-prinċipji tal-Karta Ewropea tar-Riċerkaturi u l-Kodiċi ta’ Kondotta għar-Reklutaġġ ta' Riċerkaturi li jippromwovu rekultaġġ miftuħ u kondizzjonijiet ta' xogħol attraenti jridu jiġu approvati u applikati mill-parteċipanti ffinanzjati kollha. Sabiex jiżdiedu iktar id-disseminazzjoni u l-impenn pubbliku, il-benefiċjarji tal-Azzjonijiet Marie Curie se jkunu meħtieġa jippjanaw attivitajiet ta' komunikazzjoni xierqa għall-pubbliku ġenerali. Dan il-pjan se jkun ivvalutat waqt il-proċess ta’ evalwazzjoni kif ukoll waqt is-segwitu ta' proġett. 4. Infrastrutturi ta' Riċerka L-attivitajiet se jkollhom l-għan li jibnu infrastrutturi Ewropej ta’ riċerka għall-2020 u wara, irawwmu l-potenzjal ta' innovazzjoni u l-kapital uman tagħhom u jirrinfurzaw il-politika Ewropea. Il-koordinazzjoni mas-sorsi ta’ iffinanzjar ta’ koeżjoni se jkunu indirizzati sabiex jiġu żgurati sinerġiji u approċċ koerenti għall-iżvilupp tal-infrastrutturi ta’ riċerka. 4.1. L-iżvilupp tal-infrastrutturi Ewropej tar-riċerka għall-2020 u wara 4.1.1. Żvilupp ta' infrastrutturi tar-riċerka mill-aqwa[18] L-għan huwa li jiġu żgurati l-implimentazzjoni, is-sostenibbiltà fit-tul u t-tħaddim effiċjenti tal-infrastrutturi ta' riċerka identifikati mill-Forum Strateġiku Ewropew għall-Infrastrutturi tar-Riċerka (ESFRI) u l-infrastrutturi tar-riċerka mill-aqwa oħrajn, li se jgħinu lill-Ewropa twieġeb lill-isfidi l-kbar fix-xjenza, l-industrija u s-soċjetà. Dan l-objettiv se jindirizza speċifikament dawk l-infrastrutturi li qed jistabbilixxu jew stabbilew il-governanza tagħhom, pereżempju abbażi ta’ Konsorzju Ewropew għal Infrastruttura ta’ Riċerka (ERIC) jew kwalunkwe struttura ekwivalenti fuq livell Ewropew jew internazzjonali. Il-fondi tal-UE se jikkontribwixxu, kif xieraq: (a) lill-fażi preparatorja tal-infrastrutturi futuri (pereżempju tħejjija ta’ pjanijiet dettaljati ta’ kostruzzjoni, arranġamenti legali, ippjanar multiannwali); (b) lill-fażi ta’ implimentazzjoni (pereżempju riċerka u żvilupp u xogħol ta’ inġinerija b'mod konġunt mal-industrija u l-utenti, l-iżvilupp ta’ faċilitajiet reġjonali tal-imsieħba bl-għan ta’ żvilupp aktar ibbilanċjat taż-Żona Ewropea tar-Riċerka); u/jew (c) lill-fażi ta’ operazzjoni (pereżempju aċċess, immaniġjar tad-dejta, attivitajiet ta’ komunikazzjoni, taħriġ u ta' kooperazzjoni internazzjonali). Din l-attività se tappoġġa wkoll l-istudji ta' tfassil għall-infrastrutturi ta' riċerka ġodda b'approċċ minn isfel għal fuq. 4.1.2. Integrazzjoni u ftuħ ta' infrastrutturi ta’ riċerka nazzjonali eżistenti ta’ interess pan-Ewropew L-għan huwa li jinfetħu l-infrastrutturi nazzjonali ta’ riċerka lir-riċerkaturi Ewropej kollha, kemm mill-akkademja kif ukoll mill-industrija, u jiġi żgurat l-użu ottimali tagħhom u l-iżvilupp konġunt. L-Unjoni se tappoġġa n-netwerks li jgħaqqdu u jintegraw, fuq skala Ewropea, l-infrastrutturi nazzjonali prinċipali ta’ riċerka. L-iffinanzjar se jiġi pprovdut, b’mod partikolari bħala appoġġ għall-aċċess transnazzjonali u virtwali tar-riċerkaturi u l-armonizzazzjoni u t-titjib tas-servizzi li jipprovdu l-infrastrutturi. Madwar mitt netwerk ta’ infrastrutturia fl-oqsma kollha tax-xjenza u teknoloġija jkollhom bżonn tali appoġġ, b'iktar minn għoxrin elf riċerkatur kull sena li jibbenefikaw mill-aċċess għal dawn il-faċilitajiet. 4.1.3. L-iżvilupp, l-implimentazzjoni u l-operat ta' infrastrutturi elettroniċi bbażati fuq l-ICT[19] L-għan huwa li sal-2020 jinkiseb spazju Ewropew uniku u miftuħ għar-riċerka onlajn fejn ir-riċerkaturi u l-komunitajiet tagħhom igawdu minn servizzi affidabbli, li jinsabu kullimkien u mill-aktar avvanzati għan-netwerking u l-komputazzjoni, u aċċess bla xkiel u miftuħ għall-ambjenti tax-Xjenza elettronika u riżorsi tad-dejta globali. Sabiex jintlaħaq dan l-għan, se jingħata appoġġ lil: netwerks globali ta' riċerka u edukazzjoni li jipprovdu servizzi fuq talba bejn id-dominji, li huma avvanzati, standardizzati u li jistgħu jiġu adattati, infrastrutturi ta’ grilja u infrastrutturi cloud li jipprovdu kapaċità komputazzjonali u tal-ipproċessar ta’ dejta; ekosistema ta’ faċilitajiet għas-superkomputazzjoni, li tavvanza lejn l-iskala exa; infrastruttura għal softwer u servizzi, pereżempju dawk għas-simulazzjoni u viżwalizzazzjoni; għodod ta’ kollaborazzjoni f'ħin reali; u infrastruttura tad-dejta xjentifika interoperabbli, miftuħa u affidabbli. 4.2. Trawwim tal-potenzjal ta’ innovazzjoni ta' infrastrutturi ta’ riċerka u l-kapital uman tagħhom 4.2.1. Sfruttar tal-potenzjal ta’ innovazzjoni tal-infrastrutturi għar-riċerka: L-għan huwa li tiġi stimulata l-innovazzjoni kemm fl-infrastrutturi innifishom u fl-industriji tagħhom ta' forniment u ta' utenti. Għal dan il-għan, għandu jkun hemm appoġġ (a) lis-sħubijiet tar-R&Ż mal-industrija biex jiżviluppaw kapaċitajiet u tal-Unjoni u provvista industrijali fl-oqsma ta' teknoloġija għolja bħal strumentazzjoni xjentifika jew l-ICT; (b) lill-akkwist prekummerċjali minn atturi tal-infrastruttura tar-riċerka sabiex imexxu 'l quddiem l-innovazzjoni u jkunu minn tal-ewwel li jadottaw it-teknoloġiji; (c) lill-istimular tal-użu ta' infrastrutturi ta' riċerka mill-industrija, pereżempju bħala ċentri ta' ttestjar sperimentali jew ċentri imsejsa fuq l-għarfien; kif ukoll (d) lill-inkoraġġiment tal-integrazzjoni tal-infrastrutturi ta' riċerka f'ekosistemi ta' innovazzjoni lokali, reġjonali u globali L-azzjonijiet tal-Unjoni se jippromwovu wkoll l-użu tal-infrastrutturi tar-riċerka, partikolarment infrastrutturi elettroniċi, għas-servizzi pubbliċi, l-innovazzjoni soċjali, il-kultura u l-edukazzjoni. 4.2.2. Tisħiħ tal-kapital uman tal-infrastrutturi tar-riċerka Il-kumplessità tal-infrastrutturi tar-riċerka u l-isfruttar tal-potenzjal sħiħ tagħhom jesiġu ħiliet adegwati għall-maniġers , inġiniera u tekniki tagħhom, kif ukoll l-utenti. Il-finanzjament tal-Unjoni se jappoġġa t-taħriġ tal-persunal li jimmaniġġja u jopera infrastrutturi ta’ riċerka ta’ interess pan-Ewropew, l-iskambju ta’ persunal u l-aħjar prattiki fost dawn il-faċilitajiet, u l-provvista adegwata ta' riżorsi umani fid-dixxiplini prinċipali, inkluż il-ħolqien ta’ kurrikula edukattivi speċifiċi. 4.3. Rinfurzar tal-politika Ewropea dwar l-infrastruttura tar-riċerka u tal-kooperazzjoni internazzjonali 4.3.1. Rinfurzar tal-politika Ewropea dwar l-infrastrutturi tar-riċerka. L-objettivi huma li jitjiebu u jiġu sfruttati s-sinerġiji bejn l-inizjattivi nazzjonali u tal-UE permezz tat-twaqqif ta’ sħubijiet bejn dawk li jfasslu l-politika u l-korpi ta' finanzjament rilevanti (pereżempju l-ESFRI, il-Grupp ta’ Riflessjoni dwar l-Infrastruttura elettronika (e-IRG), l-organizzazzjonijiet tal-EIROForum, l-awtoritajiet nazzjonali pubbliċi), kif ukoll l-iżvilupp ta’ kumplimentarjetajiet u kooperazzjoni bejn l-infrastrutturi tar-riċerka u attivitajiet iffinanzjati mill-politiki oħrajn tal-UE, (bħal politiki reġjonali, industrijali, tas-saħħa, tal-impjiegi jew tal-iżvilupp), u li jiżguraw l-koordinazzjoni bejn is-sorsi differenti ta’ finanzjament tal-Unjoni. L-azzjonijiet tal-Unjoni ukoll se jappoġġaw l-istħarriġ, monitoraġġ u valutazzjoni tal-infrastrutturi ta’ riċerka fuq livell ta' Unjoni, kif ukoll l-istudji tal-politika u kompiti ta' komunikazzjoni oħra rilevanti. 4.3.2. Iffaċilitar tal-kooperazzjoni internazzjonali strateġika L-għan huwa li jiġi ffaċilitat l-iżvilupp tal-infrastrutturi globali tar-riċerka, jiġifieri l-infrastrutturi ta’ riċerka li jesiġu finanzjament u ftehimiet fuq skala globali. L-għan huwa wkoll li tiġi ffaċilitata l-kooperazzjoni tal-infrastrutturi Ewropej ta’ riċerka mal-kontropartijiet mhux Ewropej tagħhom, billi tiġi żgurata l-interoperabbiltà u l-kopertura globali tagħhom, u jinkisbu ftehimiet internazzjonali dwar l-użu , ftuħ jew kofinanzjament reċiproku tal-infrastrutturi. F’dan ir-rigward se jitqiesu r-rakkomandazzjonijiet tal-Grupp Carnegie ta' Uffiċjali Superjuri dwar Infrastrutturi Globali tar-Riċerka. Se tingħata wkoll attenzjoni sabiex tiġi żgurata l-parteċipazzjoni xierqa tal-Unjoni fil-koordinazzjoni mal-korpi internazzjonali bħan-NU jew l-OECD. 4.4. Aspetti speċifiċi tal-implimentazzjoni Waqt l-implimentazzjoni se jiġu kkonsultati gruppi konsultattivi ta’ esperti indipendenti, kif ukoll partijiet interessati u korpi konsultattivi, bħall-ESFRI u l-e-IRG. L-implimentazzjoni se ssegwi approċċ fuq tliet binarji: minn isfel għal fuq fejn il-kontenut preċiż u l-isħubija ta’ proġetti mhumiex magħrufa; immirata fejn l-infrastrutturi tar-riċerka speċifiċi u/jew il-komunitajiet indirizzati huma definiti sew; u benefiċjarji msemmija, pereżempju fejn kontribuzzjoni għall-ispejjeż ta’ tħaddim hija provduta lill-(konsorzju ta’) operatur(i) tal-infrastruttura. L-objettivi taħt l-aħħar żewġ attivitajiet se jiġu indirizzati mill-azzjonijiet speċifiċi tagħhom u, kull fejn huwa xieraq, mill-azzjonijiet taħt l-ewwel attività. Parti II Tmexxija Industrijali 1. Tmexxija fit-teknoloġiji abilitanti u industrijali Ġenerali Il-kontroll u l-iskjerament b’suċċess tat-teknoloġiji abilitanti mill-industrija Ewropea huwa fattur ewlieni fit-tisħiħ tal-kapaċità produttiva u innovattiva Ewropea u fl-iżgurar li l-Ewropa ikollha ekonomija avvanzata, sostenibbli u kompetittiva, tmexxija globali fis-setturi ta’ applikazzjoni ta’ teknoloġija avvanzata u l-ħila ta’ żvilupp ta’ soluzzjonijiet uniċi għall-isfidi tas-soċjetà. Attivitajiet ta' innovazzjoni se jiġu kkombinati mar-R&Ż, bħala parti integrali tal-finanzjament. Approċċ integrat għal Teknoloġiji Abilitanti Ewlenin Komponent ewleni tat-‘Tmexxija fit-Teknoloġiji Abilitanti u Industrijali’ huma t-Teknoloġiji Abilitanti Ewlenin (KETs), inklużi l-mikro- u nanoelettronika, il-fotonika, in-nanoteknoloġija, il-bijoteknoloġija, materjali avvanzati u sistemi avvanzati ta’ manifattura[20]. Ħafna prodotti innovattivi jinkorporaw diversi minn dawn it-teknoloġijai b’mod simultanju, bħala partijiet uniċi jew integrati. Filwaqt li kull teknoloġija toffri innovazzjoni teknoloġika, l-benefiċċju akkumulat mill-kombinazzjoni ta’ għadd ta’ teknoloġiji abilitanti jista' wkoll iwassal għall-qabżiet teknoloġiċi. L-isfruttar tat-teknoloġiji abilitanti ewleninin trasversali se jsaħħu l-kompetittività u l-impatt tal-prodott. Għaldaqstant, se jiġu sfruttati l-interazzjonijiet numerużi ta' dawn it-teknoloġiji. Se jingħata appoġġ dedikat għal proġetti ta' linja pilota u dimostrazzjoni ta' skala ogħla. Dan se jinkludi l-attivitajiet trasversali li jgħaqqdu u jintegraw diversi teknoloġiji individwali, li jirriżultaw fil-validazzjoni tat-teknoloġija ġewwa ambjent industrijali għal sistema kompluta u kwalifikata, lesta għas-suq. L-involviment qawwi tas-settur privat f’tali attivitajiet se jkun prerekwiżit u għalhekk l-implimentazzjoni se ssur notevolment permezz tal-isħubijiet privati pubbliċi. Għal dan il-għan u permezz ta' struttura ddedikata ta' governanza, se jiġi żviluppat programm konġunt ta' ħidma għall-attivitajiet trasversali tal-KETs. Filwaqt li jqis il-ħtiġijiet tas-suq u r-rekwiżiti tal-isfidi tas-soċjetà, se jimmira għall-forniment ta' elementi ta' bażi tal-KETs għall-oqsma differenti ta' applikazzjoni, inklużi l-isfidi tas-soċjetà. Aspetti speċifiċi tal-implimentazzjoni L-attivitajiet ta' innovazzjoni se jinkludu l-integrazzjoni tat-teknoloġiji individwali; dimostrazzjonijiet tal-kapaċitajiet li joħolqu u jipprovdu prodotti u servizzi innovattivi; piloti tal-utenti u l-klijenti li jagħtu prova tal-fattibbiltà u l-valur miżjud; u dimostraturi fuq skala kbira biex tiġi ffaċilitata l-penetrazzjoni fis-suq tar-riżultati tar-riċerka. Se jiġu integrati teknoloġiji individwali varji, li jirriżultaw f'validazzjoni tat-teknoloġija f’ambjent industrijali għal sistema kwalifikata u kompleta, lesti għas-suq. L-involviment qawwi tas-settur privat f'tali attivitajiet se jkun prerekwiżit, notevolment permezz ta’sħubijiet privati pubbliċi. Azzjonijiet orjentati lejn is-suq se jikkomplementaw l-ispinta teknoloġika tal-inizjattivi ta' riċerka u ta' innovazzjoni. Dawn jinkludu l-aħjar użu ta' akkwist pubbliku tal-innovazzjoni; żvilupp ta' standards tekniċi xierqa; domanda privata u involviment tal-utenti għall-ħolqien ta' swieq aktar miftuħa għall-innovazzjoni. Għan-nanoteknoloġia u l-bijoteknoloġija b'mod partikolari, l-involviment ta' partijiet interessati u tal-pubbliku ġenerali se jkollhom l-għan li jqajmu kuxjenza dwar il-benefiċċji u r-riskji. Il-valutazzjoni tas-sikurezza u l-ġestjoni tar-riskji globali fl-iskjerament ta’ dawn it-teknoloġiji se tkun indirizzata sistematikament. Dawn l-attivitajiet se jikkumplimentaw l-appoġġ għar-riċerka u l-innovazzjoni f’teknoloġiji abilitanti, li jistgħu jiġu pprovduti mill-awtoritajiet nazzjonali jew reġjonali taħt il-fondi tal-Politika ta' Koeżjoni, fil-qafas tal-l-istrateġiji ta' speċjalizzazzjoni intelliġenti. L-inizjattivi strateġiċi ta' kooperazzjoni internazzjonali se jiġu indirizzati fl-oqsma ta’ interess u benefiċċju reċiproku mal-pajjiżi imsieħba prinċipali. Ta’ interess partikolari, iżda mhux esklużiv, għat-teknoloġiji abilitanti u industrijali huma: – l-iżvilupp ta’ standards globali; – tneħħija ta’ xkiel fl-isfruttar industrijali u kundizzjonijiet għall-kummerċ; – is-sikurezza tal-prodotti bbażati fuq il-nanoteknoloġija u l-bijoteknoloġija; – l-iżvilupp ta’ materjali u metodi sabiex jitnaqqas il-konsum ta’ enerġija u riżorsi; – inizjattivi kollaborattivi internazzjonali mmexxija mill-industrija fi ħdan il-komunità tal-manifattura; kif ukoll – l-interoperabbiltà ta’ sistemi. 1.1. Teknoloġiji tal-Informatika u tal-Komunikazzjoni (ICT) Għadd ta’ linji ta’ attivitàjiet se jimmiraw għall-isfidi ta’ tmexxija industrijali u teknoloġik